3 Jenis Coronavirus Yang Pernah Melanda Dunia

Coronavirus adalah salah satu keluarga virus bernama Coronaviridae yang mampu menjangkiti sistem pernafasan haiwan mamalia dan manusia, terutamanya hidung, sinus (bahagian dalam hidung), dan tekak.

Virus ini ditemui sekitar 1960-an tapi ketika itu ramai tidak tahu asal-usul virus tersebut. Nama ‘Corona’ diambil sempena nama ‘Crown’ bermaksud mahkota kerana rupa virus itu berbentuk seolah-olah mahkota yang mengelilingi tubuh sfera-nya.

Jangkitan Coronavirus boleh merebak melalui hubungan seperti sentuhan antara haiwan-manusia dan sesama manusia, terutamanya sebaran batuk dan bersin. Gejala-gejala pesakit virus ini adalah batuk, hidung berair, sakit tekak, kadang-kala deman dan kesukaran bernafas.

Namun bagi memastikan pesakit betul-betul menghidap Coronavirus, kajian makmal diperlukan. Jika pesakit mempunyai sistem imunisasi yang lemah, akan berlaku pneunomia, kegagalan gingal, dan seterusnya kematian.

Ada 3 jenis Coronavirus yang pernah melanda dunia:

1. SARS (Severe Acute Respiratory Syndrome)

SARS dikenalpasti di China pada tahun 2003. Civet Cat adalah penyebar virus SARS kepada penduduk China. Sebanyak 8437 buah kes dilaporkan di 30 buah negara dan mempunyai kematian seramai 774 orang pesakit. Sesetengah kes dilaporkan pesakit meninggal dunia akibat pneumonia.

2. MERS (Middle East Respiratory Syndrome)

MERS dikenalpasti di Arab Saudi pada tahun 2012. Penyebab kepada sebaran virus ini adalah hasil hubungan dengan unta. Sebanyak 2429 buah kes dilaporkan dari 27 buah negara Timur Tengah. Tahun 2015, terdapat kes MERS di Korea Selatan, menjadikan inilah kes MERS pertama di luar kawasan panas jangkitan virus ini.

3. Wuhan Coronavirus/2019-nCoV

Virus ini dikenalpasti di China pada tahun ini, 2020. Ini adalah virus terbaru dari keluarga Coronaviridae dikesan pada 7 Januari setelah mengkaji sebaran penyakit sesama manusia. Sehingga hari ini seramai lebih 40 kem4tian sehingga 13 buah kota yang mempunyai 36 juta orang penduduk dikuarantin.

Para saintis menjejak bahawa sumber penyebaran virus baru ini berasal dari kota Wuhan pada Disember 2019, lebih tepat di pasar ikan yang turut menjual haiwan-haiwan eksotik secara haram. Menurut WHO (World Health Organisation), haiwan eksotik ini adalah sumber utama sebaran virus ini.

Banyak media massa tularkan berita penduduk Wuhan menjamah sup kelawar dan menyalahkan bahawa sup kelawar-lah penyebab jangkitan virus baru ini merebak. Namun, menurut Wei Ji, ahli mikrobiologi bersama kumpulan penyelidikan dari Peking University Health Science Center School of Basic Medical Sciences di Beijing, dua spesis ular iaitu Many-banded Krait dan Chinese Cobra adalah penyebab jangkitan Wuhan Coronavirus.

Dalam kajian mereka, elemen yang hadir dari virus ini mempunyai persamaan dengan elemen yang hadir dalam tubuh kedua-dua spesis ular ini. Tambahan, spesis ular ini ada dijual dalam pasar Wuhan. Jadi, mereka berpendapat bahawa ular-lah pembawa virus 2019-nCoV.

Walau bagaimanapun, sesetengah pengkaji terutamanya ahli virologi (mengkaji virus) membantah kenyataan Wei Ji. Paulo Eduardo Brandão, ahli virologi dari University of São Paulo menyatakan bahawa mustahil mana-mana spesis ular dijangkiti oleh Coronavirus selain haiwan mamalia dan burung. Kenyataan beliau ini juga disokong oleh Cu Jie, juga ahli virologi dari Pasteur Institute of Shanghai, menyatakan Coronavirus dan SARS berada dalam kumpulan virus yang sama dan hanya haiwan mamalia saja mampu virus ini menjangkit.

Untuk memahami lebih mudah apa yang kedua-dua ahli virologi nyatakan, Saya akan jelaskan perjalanannya:

a. Coronavirus sebenarnya berasal dari kelawar dan haiwan inilah salah satunya haiwan yang melahirkan beratus-ratus virus seperti rabies, Ebola, virus Nipah, dan sebagainya. Biasanya virus-virus ini lahir dan mengembang dari hubungan langsung antara kelawar.

b. Namun ratusan virus ini tidak mampu menjangkiti kelawar kerana kelebihan yang kelawar miliki yang tiada pada haiwan mamalia lain, iaitu sayap. Coronavirus harus mengembangkan generasinya dengan suhu 37 darjah Celsius, namun kelawar yang biasa terbang mencari makanan membantutkan penyebaran virus ini kerana penerbangan kelawar ini telah memanaskan tubuhnya sehingga 40 darjah Celsius. Dengan suhu badan ini banyak virus tidak bertahan lama kemudian m4ti. Manakala virus yang masih bertahan berada dalam keadaan hibernasi.

c. Habitat kelawar kemudian diceroboh oleh manusia dan hidupan liar lain. Manusia yang membawa haiwan ternakan mereka menjadikan kelawar mempunyai hubungan baru dengan haiwan ini (biasanya melalui gigitan). Hubungan baru ini memberikan peluang kepada virus yang masih hidup dalam tubuh kelawar, terutamanya Coronavirus, untuk berpindah ke ‘rumah’ baru mereka, jadikan haiwan ternakan (terutamanya mamalia) sebagai perumah kedua.

d. Kehadiran perumah baru memberi peluang virus untuk mengembangkan generasi mereka tetapi tidak mampu menjangkit teruk kepada mamalia walaupun tubuh badan mamalia ini sesuai dengan apa yang virus inginkan. Mamalia hanya mengalami demam biasa, menjadikan virus seperti Coronavirus hanya sebagai virus biasa. Maka, mamalia yang berjangkit hanya mampu dijadikan sebagai pembawa virus.

e. Apabila hubungan mamalia berjangkit dengan manusia berlaku, inilah peluang terbaik Coronavirus untuk masuk ke tubuh manusia dan bermutasi serta kembangkan generasi lagi. Persekitaran tubuh manusia amat sesuai dengan apa yang Coronavirus inginkan untuk sebarkan jangkitannya. Maka, manusia menjadi mangsa sebenar Coronavirus, berbanding perumah kedua.

Dalam kes 2019-nCoV, mustahil untuk menjadikan ular sebagai perumah kerana suhu tubuh haiwan berbadan sejuk berubah-ubah sehingga Coronavirus tidak mampu bertahan dalam tubuh ular. Dengan menolak kenyataan Wei Ji, kes ini belum tamat lagi. Usaha mencari perumah kedua Wuhan Coronavirus masih diteruskan. Banyak lagi haiwan mamalia di pasar Wuhan perlu dikaji mendalam.

Walaupun kes ini timbul dalam beberapa buah negara Asia Tenggara, terutamanya Malaysia baru-baru ini, WHO menegaskan bahawa jangkitan ini tidak sampai tahap Kecemasan Kesihatan Dunia (World Health Emergency). Maka, kita hanya berdoa dan berharap saja supaya jangkitan Wuhan Coronavirus tidak menjadi malapetaka dunia seterusnya.

RUJUKAN:

Coronavirus: All you need to know about symptoms and risks. Al Jazeera. Retrieved 25 January 2020. https://www.aljazeera.com/…/coronavirus-symptoms-vaccines-r…

Coronavirus. WebMD Medical Reference. Retrieved 25 January 2020. https://www.webmd.com/lung/coronavirus#2

Drake. N. Why Bats Are Such Good Hosts for Ebola and Other Deadly Diseases. Wired. Retrieved 25 January 2020. https://www.wired.com/…/10/bats-ebola-disease-reservoir-ho…/

Sifferlin. A. (22 June 2017). Bats Are the Number-One Carriers of Disease. Time. Retrieved 25 January 2020. https://time.com/4827511/bats-viruses-diseases-pandemic/

Why Do Bats Transmit So Many Diseases? Iflscience. Retrieved 25 January 2020. https://www.iflscience.com/…/why-do-bats-transmit-so-many-…/

Callaway E. & Cyranoaki D. (22 January 2020). Why snakes probably aren’t spreading the new China virus. Nature. Retrieved 25 January 2020. https://www.nature.com/articles/d41586-020-00180-8


Sistem Sihir (Magic System) Dalam Siri Avatar

Bagi sesebuah cerita tidak kira novel atau filem, mempunyai sistem sihir yang menarik bukan hanya tentang bagaimana cantiknya nuansa peraturan anda ataupun seberapa banyak sihirnya dipertontonkan.

Sekiranya seseorang dapat menembak bola api daripada tangan mereka, itu bagus.  Tetapi ia akan terasa kosong untuk pembaca atau penonton melainkan sistem sihir yng anda intergrasikan dalam cerita itu dilakukan dengan cara yang bermakna. Contohnya, Siri Avatar (The Last Airbender & The Legend of Korra).

Sesiapa yang belum pernah melihat Avatar, tidak perlu membaca. Artikel ini bukan untuk anda. Avatar: The Last Airbender mula-mula sekali disiarkan oleh Nickelodeon dari tahun 2005-2008, namun setelah melebihi sedekada, mereka masih mendirikan ‘fanbase’ secara meluaskan bukan sahaja daripada golongan kanak-kanak, malah orang dewasa juga.

Secara ringkas, dalam Siri Avatar, sistem yang digunakan dalam kartun ini adalah sistem sihir ‘ lenturan (bending), yang merupakan sihir untuk manipulasi persekitaran yang boleh dipergunakan sama ada dalam pertempuran atau dalam kehidupan seharian.

Terdapat 4 elemen asas dan digunakan secara meluas dalam kartun ini, iaitu air, bumi, api dan udara. Terdapat banyak lagi ‘lenturan’ yang lain tetapi kami akan memberitahu anda lain kali. Sistem sihir lenturan ini walaupun bunyinya agak klishe dan tidak begitu misteri, tetapi agak sukar untuk mencapai niche dan perbezaan berbanding cerita-cerita lain.

Ada sebabnya kenapa Siri Avatar ini akan memecahkan rekod ‘the longest binge-watching streaks in Netlifx’, mengalahkan Tiger King, 13 Reasons Why, Dead to Me dan Space Force [1].

Nickelodeon memfokuskan pada gerakan membongkok unsur-unsur tersebut berpandukan kepada jurus, serangan dan tendangan berdasarkan teknik seni mempertahankan diri yang sebenar – gerakan yang cukup kuat untuk membuat anda lupa bahaw apa yang anda tonton, sebenarnya, adalah kartun untuk  kanak-kanak [2].

Mereka berkonsultasi dengan Sifu Kisu, seorang master dalam seni bela diri gaya Shaolin Utara, tetapi juga seorang pakar dalam beberapa bentuk lain untuk mengembangkan gaya pertempuran untuk masing-masing dari empat lenturan, seperti tai-chi untuk lenturan air, Hung-Gar untuk lenturan tanah, Chow -Gar untuk lenturan logam, Gaya Utara Kung Fu untuk lenturan api dan Ba Gua untuk lenturan udara.

Terdapat formula dalam memahami sistem sihir cerita. Brandon Senderson mempermudah sistem sihir dengan dua cara; sistem sihir keras (hard magic) & sihir lembut (soft magic). Dalam siri Avatar, sistem sihir keras digunakan. Sistem sihir keras ini mempunyai peraturan dan batasan jelas yang ditentukan yang dapat atau tidak dapat dilakukan oleh sihirnya. Untuk membuat sistem sihir keras, mereka mesti mempunyai kriteria tertentu seperti: –

Senderson juga menulis mengenai tiga peraturan sihir, yang dikenali Sanderson’s Law of Magic [3]. Yang pertama adalah: –

“Kemampuan pengarang untuk menyelesaikan konflik dengan sihir berkadar langsung dengan seberapa baik pembaca memahami sihir tersebut.”

Dalam kes ini, sangat penting bagi pembaca atau penonton untuk memahami bagaimana sistem sihir berlaku. Itulah sebabnya 4 perkara di atas perlu dititikberatkan. Dalam siri Avatar, walaupun aturannya tidak begitu jelas, seperti bagaimana seseorang dapat memiliki kemampuan sihir dan seorang lagi tidak boleh walaupun mereka adalah saudara kandung (Katara dan Sokka), ia membuktikan bahawa lenturan  air dapat diambil daripada pelbagai sumber air, termasuk air dalam tumbuhan, binatang dan manusia. Apabila watak heroin dalam The last Airbender, Katara menggunakan peluh daripada tubuhnya untuk menebang penjara kayu yang mengurungnya dengan lenturan air, atau ketika watak utama Aang mengambil air di padang pasir daripada kondensasi awan, penonton dapat memahaminya dan juga wataknya.

Yang kedua adalah “batasan lebih baik daripada kuasa”

Batasan sistem sihir mestilah lebih menarik daripada kemampuannya. Apa yang tidak dapat dilakukan sihir itu lebih menarik daripada yang boleh dilakukannya. Sebagai contoh dalam The Last Airbender, pelentur api tidak dapat menggunakan kemampuannya ketika ada gerhana matahari.

Batasan inilah yang diambil kesempatan oleh para watak protagonist untuk menangkap watak antagonis utama yang merupakan seorang pelentur api yang amat kuat.  Selain itu,  pelentur tanah pada awalnya tidak dapat memanipulasi besi dan logam kerana mereka tidak dapat mengesan unsur tanah dalam logam.

Oleh itu, apabila Toph, pelentur tanah buta dapat mengesan unsur tanah dalam besi dengan getaran seismik, maka dia dapat memanipulasi logam dan pada masa yang sama menjadi pendorong ajaran sihir baru, lenturan logam.

Ajaran itu sekaligus dapat diajarkan kepada pelentur tanah lain untuk mendirikan sekolah lentur logam dan pasukan polis sendiri seperti dilihat dalam The Legend of Korra. Ini bermaksud bahawa keterbatasan dapat memperluas jalan cerita berdasarkan sistem sihir dan pengembangan watak dalam cerita.

Dan yang ketiga adalah “Luaskan apa yang telah anda miliki, sebelum anda menambahkan sesuatu yang baru.”

Adalah mustahak bagi seorang pencerita untuk tidak terburu-buru dalam mengejar ‘kegembiraan’ dalam pembentukan cerita. Walaupun itu adalah ketagihan setiap penulis dan pembuat filem, sangat penting bagi mereka untuk mengawal ‘dorongan’ mereka untuk menambahkan sihir baru atau watak baru sebelum mereka mengembangkan watak dan sihir yang sedia ada. Ini adalah salah satu kekuatan sistem sihir keras.

Pembaca tidak merasa tertipu apabila sihir dilepaskan. Tidak ada jalan pintas ‘sebab dia ahli sihir, dia boleh buat’ yang berlaku dalam sistem sihir keras. Sihir keras juga membuatkan  pembaca merasai pengalaman, kepintaran dan kepintaran mereka dengan watak-watak dalam menyelesaikan konflik dalam cerita.

RUJUKAN

[1] T. Bean, “Avatar: The Last Airbender’ Is Seconds Away From Becoming The First Show On Netflix To Achieve This Incredible Milestone,” forbes.com, 14 July 2020. [Online]. Available: https://www.forbes.com/sites/travisbean/2020/07/14/avatar-the-last-airbender-netflix-milestone/#2bdde49c4a5f.

[2] J. Clair, “The Real Martial Arts Styles That Inspired Avatar: The Last Airbender Bending,” menshealth.com, 28 May 2020. [Online]. Available: https://www.menshealth.com/entertainment/a32689010/avatar-the-last-airbender-martial-arts/. [Accessed 9 August 2020].

[3] coppermind.net, “Sanderson’s Law of Magic,” coppermind.net, [Online]. Available: https://coppermind.net/wiki/Sanderson%27s_Laws_of_Magic. [Accessed 24 July 2020].


Sejak Bila Orang Mula Menyebut OK?

Terima kasih kepada sebahagian dari penerapannya dalam kempen presiden AS tahun 1840, apa yang dimulai sebagai jenaka yang tidak masuk akal di sebuah akhbar Boston berubah menjadi salah satu ungkapan yang paling banyak wujud dalam bahasa Inggeris dan dunia.

“OK tak kalau kita pergi sana?” “Okay je.”

“Baju ni okay tak?” “OK sangat!”

“Kau OK tak ni?” “Okey je”

OK atau okay atau okey… dua huruf atau dua suku kata yang biasa kita gunakan dalam kehidupan seharian untuk menjawab persoalan atau menyatakan rasa setuju dalam sepersetujuan tanpa sedar.

Lagu-lagu yang biasa kita dengar sering memasukkan “OK” seperti lagu Michael Jackson yang bertajuk Smooth Criminal.

“OK, Are you OK Annie?”

“OK” juga banyak digunakan dalam interaksi kita dengan teknologi. Contohnya bila kita sudah ubah setting sesuatu app, butang yang dipaparkan semestinya “Apply” atau “OK”. “OK Google” juga sering digunakan untuk mengaktifkan Google Assistant untuk menerima arahan daripada kita sama ada pergi ke carian atau set timer. Alexa akan menjawab dengan mengunakan “OK” jika arahan yang diberi diterima. Tapi adakah korang tahu dari mana datang “OK” ni yang sudah berusia 177 tahun penggunaannya?

OK mula dijumpai dari fad tahun 1830-an di Boston. Sangat lama! Dan pada masa itu ianya dianggap bahan jenaka lewah sesama mereka. OK ni bersama dalam kategori singkatan yang sengaja dieja salah oleh golongan “intelektual” muda pada zaman tu. Kalau ikut zaman kita ni, diorang tu macam golongan melinial la. Berikut adalah contoh singkatan yang segaja dieja salah berserta perkataan sebenar dalam Bahasa Inggeris dan maksud yang hampir dengan Bahasa Melayu:

Sebenarnya banyak lagi kod singkatan pelik-pelik ni, tapi “OK” atau “oll korrect” (all correct – semua betul) adalah yang paling dikenali dan sering digunakan pada masa itu.

OK ni tiada dalam lipatan sejarah evolusi Bahasa Melayu. Kita hanya meminjam perkataan “okay” atau singkatannya “OK” kedalam percakapan harian kita. Mungkin semasa penjajahan British dulu, OK ni sering didengari oleh penduduk Tanah Melayu pada ketika itu. Saya tak pasti bila penggunaan OK dalam Bahasa Melayu. Pun begitu sejarah OK itu sendiri sangat kabur asal usulnya, masakan juga asal usul OK dalam Bahasa Melayu.

OK

Pada tahun 1880-an, istilah “all correct” sering digunakan untuk mengiakan sesuatu pernyataan di kalangan penduduk di Boston. Singkatan OK mula digunakan dalam akhbar Boston Morning Post pada 23 Mac 1839 lalu mencetus kebangkitan OK sekitar 177 tahun yang lalu. Tidak lama kemudian semua akhbar Inggeris mula cakna terhadap OK yang dianggap sebagai jenaka kerana singkatan yang disalah eja sebagai “oll korrect” dan menyebarkannya ke seluruh AS.

OK sangat dikenali sehingga Presiden AS ke-8 bernama Martin Van Buren menggunakannya dalam kempen pemilihan semulanya pada tahun 1840. Penyokong Van Buren menubuhkan satu kelab bernama “O.K. Club” yang menyampaikan mesej dwi-maksud. Presiden AS ke-8 ni menetap di Old Kinderhook, New York dan korang faham sebab apa beliau mahu menggunakan singkatan OK tu. Old Kinderhook Club adalah sebuah kelab yang OK!

Tapi singkatan OK yang digunakan beliau tidak bertahan lama bahkan menggulingkan kepresidenan beliau. Ramai yang memberi makna baru terhadap OK untuk kempennya. “Orful Konspiracy” (awful conspiracy – konspirasi teruk), “Orful Katastrophe” (awful catastrophe – malapetaka dahsyat) dan macam-macam lagi.

Walaupun penamaan kempen yang “bijak” ini tidak dapat menyelamatkan kepresidenan beliau tetapi ianya menjadi kemenangan bagi singkatan “OK”. Dalam banyak-banyak singkatan pelik lain yang hilang ditelan zaman, OK melangkaui penggunaannya dalam bahasa Inggeris sehingga menjadi penggunaan sah dalam salah satu rekaan terbaru pada zaman itu, iaitu Telegraf.

Telegraf mula diperkenalkan di Amerika Utara pada tahun 1844, 5 tahun selepas “OK” diperkenalkan. Seperti yang korang tahu, telegraf menggunakan bunyi bip merujuk kepada kod morse sebagai penggantian huruf yang disusun satu persatu sehingga menjadi perkataan yang difahami oleh penerima.

Saya tak pasti jika korang biasa atau tidak mendengar bunyi bip ini. Mari kita cuba lakukan aktiviti ini. “O” dalam kod morse menggunakan dua bip yang pendek (• •), manakala “K” dalam kod morse menggunakan bip yang panjang, pendek dan panjang (‒ • ‒). Cuba korang mengetuk jari korang di meja atau apa-apa permukaan yang keras menggunakan ritma bip yang dikatakan: • • ‒ • ‒

Jika korang sudah berbuat demikian, korang mungkin perasan bunyi bip itu sering didengari dalam mana-mana rancangan kartun lama atau apa-apa rancangan cereka yang menggunakan prop telegraf.

Bunyi bip itulah yang digunakan oleh pegawai di stesen pengawalan kereta api di AS untuk menyatakan yang mereka menerima mesej yang diberi. Selagi bip  • • ‒ • ‒ (OK) tidak diterima, selagi itulah dianggap pihak penerima tidak menerima mesej.

K

Penggunaan “OK” sangat mudah difahami sehingga digunakan secara meluas dalam bidang perniagaan. Maksud saya, OK sangat bertahan dalam peredaran zaman kerana segi rupa OK. Atau lebih spesifik, bagaimana segi rupa huruf K dan cara sebutannya.

Dalam bahasa Inggeris, K sangat jarang digunakan. Ia berada pada tangga ke-22 dalam senarai huruf permulaan perkataan bahasa Inggeris. Oleh kerana jarangnya huruf K ini digunakan, ia menjadi satu fad baharu “Kraze for K” pada awal tahun 1920-an dan menjadi huruf bagi bahasa perniagaan yang sangat ketara. ‘

Hal ini mewujudkan jenama yang kita kenal sekarang seperti Kraft, Kleenex, Krispy Kreme dan Kool-Aid. Mereka menganggap penggunaan K akan menarik perhatian pelanggan. Syarikat fiksyen seperti Krusty Krab juga menggunakan teknik ini yang sepatutnya menggunakan huruf “C” utk setiap perkataan itu.

Sejarah OK yang mula kabur

Pada tahun 1890-an, asal usul OK dari akhbar Boston semakin mula dilupai dan bermulanya pertelingkahan berkenaan asalnya. Disebabkan ini banyak wujud variasi “OK” mengikut bahasa dan tempat. Salah satunya OK berasal dari Choctaw (orang asli Amerika) “okeh” yang bermaksud “begitulah”. Begitu juga simbol tangan OK yang semakin kabur asal usulnya.

Walaupun begitu, OK sudah terlalu tertanam dalam bahasa-bahasa yang wujud di dunia termasuk Bahasa Melayu sehingga ianya menjadi “persetujuan neutral” yang agung sedunia tanpa mengira perasaan dan keadaan. Siapa sangka permulaannya sebagai jenaka yang lewah 1830-an telah mengubah cara kita berkomunikasi sekarang.

RUJUKAN:


Latifah Omar – Primadona Filem Melayu

Apabila membicarakan tentang dunia perfileman Melayu, tidak lengkap rasanya jika tidak memperkatakan tentang seorang seniwati pujaan ramai iaitu Latifah Omar. Latifah Omar (nama sebenarnya Fatimah binti Omar) dilahirkan pada 26 Mac 1939 di Kampung Baru, Kuala Lumpur. Pada tahun 1948, Latifah Omar mengikut ibunya Rahmah, berpindah ke Singapura. Pada tahun 1953, beliau telah memasuki pertandingan Ratu Cantik Singapura serta dinobatkan sebagai pemenang tempat pertama.

Beliau membuat penampilan pertama di layar perak seawal usia 14 tahun sebagai pelakon tambahan menerusi filem Dahlia di bawah arahan B.S. Rajhans yang menjalani penggambaran sekitar tahun 1953. Filem terbitan Keris Film Productions ini mula ditayangkan pada 1 April 1954.

Latifah Omar kemudiannya beralih angin ke Malay Film Productions (MFP) di Jalan Ampas. Filem pertama beliau bersama MFP ialah Kerana Kau arahan K.R.S. Sastry yang terbit pada tahun 1953. Peranan beliau di dalam filem tersebut juga sebagai pelakon tambahan.

Nama Latifah Omar mula dikenali ramai apabila diperkenalkan melalui filem Panggilan Pulau arahan S. Ramanathan dengan memegang watak seorang gadis pulau yang bernama Melati pada tahun 1954. Di dalam filem itu, beliau bergandingan dengan P. Ramlee yang juga merupakan kekasihnya di luar set penggambaran.

Percintaan Latifah Omar dengan P. Ramlee bermula sejak hari pertama beliau menjejakkan kaki ke studio MFP. Perkara ini telah disahkan sendiri oleh sahabat baik P. Ramlee iaitu Abdullah Hussain. Akan tetapi, percintaan dua bintang kesayangan ramai ini tidak kesampaian dan terputus di tengah jalan.

Di studio MFP Jalan Ampas, Latifah Omar telah berlakon di dalam 8 buah filem. Selepas Kerana Kau dan Panggilan Pulau, beliau berlakon pula di dalam filem Merana (1954) arahan B.N. Rao, Insan (1955) arahan K.M. Basker, Empat Isteri (1955) arahan B.S. Rajhans, Bernoda (1956) arahan S. Ramanathan, Menyerah (1956) arahan K.M. Basker dan Putera Bertopeng (1957) arahan K.M. Basker.

Pada penghujung tahun 1957, Latifah Omar berhijrah ke studio Cathay-Keris Film (CKF) yang juga merupakan pesaing sengit kepada MFP dalam industri perfileman Melayu ketika itu. Penghijrahan beliau ke CKF adalah berikutan penerimaan notis pemberhentian kerja berkuat kuasa selama sebulan selepas beliau menamatkan penggambaran filem Putera Bertopeng. Ia dipercayai berpunca daripada berlakunya pertikaian di antara beliau dengan pihak pengurusan MFP yang memarahinya kerana tidak menghadiri sebuah majlis yang berkaitan dengan filem.

Kemarahan pihak pengurusan MFP jelas digambarkan melalui filem Putera Bertopeng apabila nama Latifah Omar tidak tercatat pada credit title sedangkan beliau merupakan pelakon utamanya.Penghijrahan Latifah Omar ke CKF ketika itu diikuti dengan nama-nama besar yang lain seperti Nordin Ahmad, Siti Tanjong Perak dan Mariam.

Filem pertama yang dilakonkan oleh Latifah Omar di CKF berjudul Selendang Delima (1958) yang diarahkan oleh K.M. Basker. Seterusnya, beliau diberikan peranan utama di dalam filem seram yang berjudul Serangan Orang Minyak (1958). Kehebatan lakonannya mula terserlah pada tahun berikutnya apabila beliau membintangi filem Raden Mas (1959) di bawah arahan L. Krishnan dan Bawang Puteh Bawang Merah (1959) arahan S. Roomai Noor. Menerusi filem inilah nama Latifah Omar mula mengecap kemasyhuran sebagai seorang pelakon wanita yang berkaliber.

Pada tahun 1960, Latifah Omar telah digandingkan dengan pelawak S.M Wahid atau lebih dikenali sebagai Wahid Satay di dalam sebuah filem komedi yang berjudul Che Mamat Parang Tumpol. Filem ini telah berjaya memenangi Best Comedy Award di Festival Filem Asia Pasifik ke-8 di Manila, Filipina.

Ketika berkhidmat di CKF jugalah Latifah Omar telah menemui pasangan serasi beliau di dalam seni lakonan iaitu seniman Nordin Ahmad. Gandingan mantap Latifah Omar bersama Nordin Ahmadlah yang paling mendapat tempat di hati peminat. Malah para pengarah di CKF sering berebut-rebut untuk menggandingkan Latifah Omar dan Nordin Ahmad di dalam filem-filem arahan mereka. Mereka telah digandingkan sebagai hero dan heroine di dalam filem Hang Jebat (1961) arahan Hussain Haniff, Laila Majnun (1962) arahan B.N. Rao, Lanchang Kuning (1962) arahan M. Amin, Chuchu Datok Merah (1963) arahan M. Amin, Gul Bakawali (1963) arahan B.N. Rao, Patong Chendana (1965) arahan M. Amin dan yang terakhir Gurindam Jiwa (1966) arahan M. Amin.

Latifah Omar dan Nordin Ahmad telah digelarkan sebagai “Loving Couple on Silver Screen” kerana keserasian mereka membawa watak-watak romantik di layar perak. Tidak keterlaluan dikatakan bahawa gandingan mantap Latifah Omar dan Nordin Ahmad tidak dapat ditandingi oleh mana-mana pelakon sehingga ke hari ini.

Antara filem-filem lain yang dilakonkan oleh Latifah Omar di CKF ialah Sumpitan Rachun (1961) arahan L. Krishnan, Jalak Lenteng (1961) arahan Salleh Ghani, Gado-Gado (1961) – berperanan sebagai cameo – arahan S. Roomai Noor, Chelorong Cheloreng (1962) arahan S. Roomai Noor, Bayangan Di Waktu Fajar (1963) arahan Usmar Ismail, Rumah Itu Dunia Aku (1963) arahan M. Amin, Kalong Kenangan (1964) arahan Hussain Haniff, Wan Perkasa (1964) arahan Nordin Ahmad, Kaseh Ibu (1965) arahan Nordin Ahmad, Chinta Kaseh Sayang (1965) arahan Hussain Haniff, Ikan Emas (1965) arahan M. Amin dan Naga Tasek Chini (1966) arahan Nordin Ahmad.

Setelah tamat kontrak bersama CKF pada tahun 1966, Latifah Omar telah mengambil keputusan untuk mengundurkan diri daripada dunia perfileman. Namun pada tahun 1971, P. Ramlee telah berjaya memujuknya untuk berlakon di dalam filem Putus Sudah Kaseh Sayang (1971) di Merdeka Film Studio (MFS) di Kuala Lumpur. Inilah satu-satunya filem lakonan beliau di MFS dan kali yang pertama selepas 17 tahun, beliau berpasangan semula dengan P. Ramlee. Ketika selesai penggambaran filem inilah beliau menerima perkhabaran bahawa seniman Nordin Ahmad telah meninggal dunia di Hospital Besar Singapura akibat demam kuning pada 15 Jun 1971.

Latifah Omar berlakon filem kali terakhir di dalam kariernya pada tahun 1973 menerusi filem Hati Batu arahan M. Amin di CKF. Filem ini juga merupakan filem terakhir yang diterbitkan oleh CKF sebelum ianya menggulung tikar buat selama-lamanya.

Selepas penutupan studio CKF, Latifah Omar telah membuat keputusan untuk meninggalkan dunia perfileman. “Saya mengucapkan selamat tinggal kepada dunia filem Melayu,” ujar Latifah Omar. Beliau ternyata berpegang kepada ikrar tersebut untuk tidak berlakon lagi walaupun mendapat tawaran lakonan daripada beberapa pihak. Latifah Omar telah berkahwin sebanyak 3 kali sepanjang hidupnya. Beliau banyak menghabiskan masa untuk menguruskan urusan rumah tangganya.

Sepanjang penglibatan beliau dalam dunia perfileman, Latifah Omar telah membintangi sebanyak 35 buah filem. Beliau yang pernah berkhidmat di ketiga-tiga studio — Malay Film Productions, Cathay-Keris Film & Merdeka Film Studio — telah menjadi salah seorang primadona filem Melayu yang paling berpengaruh. Beliau seringkali membawa watak perempuan yang ditindas, didera dan penyayang sangat meninggalkan kesan di hati penonton yang bersimpati dengan lakonannya.

Pada 9 Jun 2013, Latifah Omar meninggal dunia di Hospital Universiti Kebangsaan Malaysia (HUKM) pada usia 74 tahun akibat penyakit kanser usus. Beliau kemudiannya dikebumikan di Tanah Perkuburan Islam AU4, Kuala Lumpur. Semoga roh Allahyarhamah dicucuri rahmat dan ditempatkan bersama orang-orang yang beriman.

Sumber:

1. Kelab Filem & Muzik Melayu Klasik

2. Latifah Omar Klasik Fan Club

3. Filem Klasik Malaysia oleh Mustafar AR

4. Daftar Filem Melayu (1933-1993) oleh Jamil Sulong, Hamzah Hussin dan Malik Mokhtar (FINAS, 1993)

5. Jejak Terbilang oleh Aimi Jarr (FINAS, 2007)

6. Filem-Filem P. Ramlee oleh Mustafar AR & Aziz Sattar (MZA Terbit, 2008)

7. Kisah Hidup Seniman Agung P. Ramlee oleh Abdullah Hussain (DBP, 2015)


Tips Menjadi Pembentang Terbaik

Kita tidak perlu menunggu masa yang lama untuk menganggap sesuatu perbentangan itu menarik, hebat, mantap atau sebaliknya. Cukuplah setiap mata dan tubuh para audiens akan menghalakan perhatian mereka terhadap setiap lontaran kata dan olahan idea oleh seseorang pembentang. Jika kita menonton sebahagian orang bercakap di televisyen, kita tidak perlu menunggu masa yang lama untuk membuat keputusan sama ada menukar siaran ataupun tidak.

Sesiapa yang pandai bercakap di hadapan khalayak boleh menjadi candu kepada orang yang mendengarnya. Menukar perspektif orang lalu mengubah keyakinannya terhadap sesuatu boleh datang dari pengucapan awam yang berkesan. Kemahiran bercakap di hadapan khalayak ternyata tidak sama dengan bersembang kencang di kedai kopi. Untuk bercakap sehebat dan seyakin Barrack Obama(sekadar contoh) tidak datang dalam masa satu hari. Hal ini memerlukan satu proses kematangan dan pengalaman lampau serta karisma pemberian tuhan kepada seseorang. Disini saya ingin kongsikan beberapa tips yang boleh anda renungkan untuk diamalkan mengikut kesesuaian situasi anda.

1. Rakam perbentangan anda

Saya pernah melibatkan diri dalam satu forum di sebuah universiti, sebelum bermula, saya meminta seorang rakan untuk merakam ketika saya sedang berforum. Bila menonton kembali rakaman tersebut. Saya rasa meluat untuk melihat diri sendiri sehingga tidak sanggup untuk meneruskannya. Saya dapati, apabila kita melihat diri sendiri dalam situasi sebenar, kita akan dapati banyak kelemahan yang boleh diperbaiki. Sebab kadangkala kita perasan yang kita sudah buat sehabis baik tetapi apa yang berlaku adalah sebaliknya.

Hal ini tidak sama dengan meminta ulasan daripada rakan anda, kerana mungkin rakan anda takut-takut untuk menceritakan hal yang sebenar. Ramai orang suka untuk memuji sahaja dan mengelakkan diri dari mengkritik rakan sendiri. Tetapi apabila kita rakam sendiri ianya lebih berkesan dan kita boleh mengulang-ulang rakaman tersebut. Jika tidak ada orang yang sudi untuk merakam anda, atau anda malu-malu. Boleh rakam diri sendiri. Saya juga sering memasukkan telefon ke dalam poket asalkan dapat mendengar kembali suara saya selepas perbentangan.

2. Kurangkan “aaa” atau “errr”

Hilang arah dan fokus selalu terjadi sewaktu perbentangan. Maka sebahagian orang suka mengeluarkan bunyi “aaa” atau “errr” atau yang sewaktu dengannya. Situasi ini sering tidak disedari oleh pembentang. Ini tidak lain bertujuan untuk mencari idea dan kesinambungan ayat untuk bercakap. Sebenarnya, untuk mengatasi masalah ini, kita harus biasakan diri dengan menggunakan ayat seperti;

“Untuk tidak membuang masa, saya akan teruskan dengan”
“Yang belakang itu boleh dengar ke? Jelas?”
“Hadirin yang saya hormati lagi dikasihi Allah sekalian” “Apabila kita berbicara tentang tajuk ini, kita harus menjadikan…” “Tiba-tiba tekak rasa haus, minta maaf izinkan saya minum dahulu”

Lima ayat di atas membuatkan audiens nampak seperti pembentang sedang yakin untuk meneruskan idea. Tetapi buat pembentang, ayat tersebut boleh digunakan untuk mengembalikan fokus dan mencari titik temu yang hilang ketika perbentangan. Kerana otak kita perlukan kekuatan untuk mengupas sesuatu isi dan kadangkala ianya perlu direhatkan dengan menggunakan ayat di atas. Maka, kurangkan bunyi-bunyi yang tidak sepatutnya, Ini menjadikan perbentangan anda tidak kelihatan seperti tergopoh-gapah.

3. “Eye contact”

Bagi yang tidak biasa dengan situasi perbentangan, pandangan mata merupakan satu cabaran besar buat mereka. Apatah lagi jika ada rakan sedang mengusik di belakang. Seorang pembentang yang hebat ialah apabila berjaya bertentang mata dengan mata antara audiens. Tetapi buat pemula, anda boleh menghalakan mata anda setentang dengan dinding di hadapan anda. Kerana audiens akan merasakan anda sedang memberi perhatian kepada mereka.

Elakkan memandang mata ke atas seperti Undertaker ketika membentang kerana audiens akan menganggap anda sedang berfikir dan tidak bersedia. Apatah lagi melihat ke lantai, itu menunjukkan anda tidak yakin lalu audiens akan mudah bosan dan hilang keyakinan terhadap anda. Ada juga saya lihat sebahagian penceramah memejamkan mata mereka ketika bercakap, pada saya ini sesuatu yang kurang baik daripada sudut interaksi dengan audiens.

4. Berhenti menggunakan ayat “seperti mana yang kita semua tahu”

Pengalaman saya mendapati ramai siswa-siswi di universiti menggunakan ayat ini. Pensyarah saya beberapa kali menegur pelajar yang kerap kali menggunakan ayat ini. Ianya Mungkin bertujuan untuk menyambung ayat. Tetapi ayat ini tidak sesuai untuk semua orang. Tak mungkin semua audiens anda tahu apa yang anda akan cakapkan. Teruskan saja apa yang anda ingin sampaikan. Gunakan ayat seperti “terlebih dahulu, suka saya memaklumkan kepada anda semua tentang..”

5. Jangan membaca kerana audiens anda tahu membaca

Membaca slide atau nota adalah satu penyakit kronik yang melanda ramai pembentang. Sampai satu tahap mereka hanya membaca membuta tuli sahaja, sekadar memberikan salam lalu membaca terus. Lebih malang jika ayat di dalam slide atau nota itu hanyalah plagiat dari internet. Langsung tidak dihayati, apatah lagi untuk diadun menjadi satu perbentangan yang bersifat realistik.

Mulakan langkah anda dengan membuat sedikit ringkasan lalu membuat ulasan sedikit demi sedikit. Jika anda terus menerus membaca, sampai bila-bila kualiti perbentangan anda tidak meningkat. Ingat, tugas pembentang adalah mengulas bukannya membaca.

6. Menguasai konten

Sebahagian orang mempunyai gaya penyampaian yang menarik. Sama ada dari segi suara dan gerak tubuh yang boleh membuatkan audiens bersedia mendengar penyampaiannya. Namun, kontennya tidak kena, melalut, keluar tajuk, dan salah fakta. Ini juga harus diberikan perhatian, lebih-lebih lagi jika perbentangan tersebut mempunyai kriteria pemarkahan. Sudah tentu isi penyampaian yang bertepatan dengan kehendak tajuk diambil kira.

Maka luaskan pembacaan dalam skop anda dan ambil tahu perkembangan semasa berkaitan dengan bidang anda. Catatkan sedikit nota untuk memperkukuhkan ingatan anda. Jangan malas mengulang-ulang pembacaan agar sebati dalam ingatan anda. Kerana boleh jadi anda ingat semasa membaca, tetapi apabila sedang membentang anda berpotensi untuk hilang fokus lalu ingatan anda pun turut sama hilang.

7. Anggap audiens sama seperti anda

Kadangkala anda berhadapan dengan audiens yang mempunyai latar belakang akademik atau pangkat yang lebih baik daripada anda. Ini membuatkan anda bertambah gugup dan gementar. Untuk mengatasi hal ini, saya selalu bermonolog kepada diri saya;

“Mereka juga manusia seperti kita” “Aku akan sampaikan sesuatu yang baru kepada mereka!”

Ini bukanlah untuk merendahkan para audiens anda. Tetapi lebih kepada memotivasikan diri sendiri. Jika kita asyik fikirkan anda lebih rendah daripada audiens, ini akan melemahkan potensi dan anda tidak berkeyakinan untuk bercakap. Elakkan perasaan seperti;

“Apalah yang mereka kata bila tengok aku di depan”

Yakin kepada kemampuan diri anda, percayalah monolog seperti ini langsung tidak membantu untuk anda membina keyakinan.

8. Jangan buat lawak bodoh

Apabila sampai satu tahap keyakinan, ada orang suka membuat jenaka dalam perbentangan, atau dinamakan sebagai unsur kecindan. Jenaka dalam perbentangan adalah sesuatu yang boleh mengembalikan fokus audiens, terutamanya bila audiens sudah kelihatan mengantuk. Untuk menggunakan lawak jenaka, anda harus bercermat. Jangan buat lawak tak kena tempat. Apatah lagi melanggar sensitiviti peribadi atau pegangan seseorang. Ingat, terlajak perahu boleh berundur, terlajak kata anda binasa.

9. Kenal pasti audiens

Menilai audiens adalah penting kerana mereka adalah sasaran anda. Seperti juga anda hendak pergi menembak, anda harus tahu sasaran agar tembakan anda tidak tersasar. Jika audiens anda semuanya terdiri daripada ahli akademik yang pakar dalam bidang anda. Maka anda gunakanlah bahasa yang tinggi, gunakan konsep-konsep yang menunjukkan anda benar-benar mendalami skop anda. Namun, jika anda berhadapan dengan rakan-rakan anda sendiri, anda harus banyak menggunakan analogi dan bahasa yang setanding dengan kemampuan dan kefahaman mereka.

Nada suara juga harus dijaga, anda mungkin boleh menggunakan suara yang tinggi apabila berhadapan dengan murid-murid sekolah. Tetapi apabila bercakap di hadapan orang-orang berpangkat besar seperti Naib Canselor(sekadar contoh), anda perlu menunjukkan kesantunan dan kematangan berbahasa sesuai dengan kedudukan audiens anda.

10. Senyum

Maniskan senyuman dari awal langkah anda memulakan perbentangan sampailah tamat. Senyum itu menunjukkan ketenangan anda. Walaupun anda akan diusik dengan pertanyaan balas atau kritikan. Balaslah kritikan itu dengan memulakannya dengan senyuman. Itu akan menjadikan audiens anda berasa anda sudahpun bersedia menjawab segala kritikan dan pertanyaan. Ingat, senyum sahaja, jangan pula anda ketawa. Kerana jika anda ketawa audiens akan anggap anda memperlekehkan pertanyaan dan kritikan mereka.

Kesimpulan

Jadilah diri anda sendiri, anda boleh membaca sekian banyak tips di internet atau buku-buku mengenai teknik atau pantang larang perbentangan. Anda boleh mengutip apa yang anda rasa bersesuaian seterusnya mengamalkan dalam konteks perbentangan anda. Bak kata Mat Salleh, “If you don’t want to achieve in your presentation your audiens never will”


Sejarah Hari Lompat

Hari lompat (Leap Day) ditambah dalam kalendar solar seperti kalendar Gregoria (calendar Masihi) dan kalendar lunisolar atau rembulan seperti kalendar Hijrah. Dalam kalendar Gregoria, tahun yang boleh dibahagi dengan nombor 100 tapi tidak boleh dibahagi dengan nombor 400 tidak mempunyai Hari Lompat. Contoh tahun tidak mempunyai Tarikh 29 adalah 1700, 1800, dan 1900. Begitu juga tahun 2100, 2200, dan 2300. Namun tahun 1600, 2000 dan 2400 mempunyai Hari Lompat.

Tahun yang mempunyai Hari Lompat dipanggil sebagai Tahun Lompat. Tahun yang tidak mempunyai 29 Februari hanya dipanggil sebagai Tahun Biasa. Dalam Kalendar China, Hari Lompat cuma hadir dalam tahun monyet, naga, dan tikus.

Hari Lompat wujud kerana tempoh masa Bumi lengkap mengelilingi Matahari mengambil masa 6 jam lama dari keseluruhan 365 hari. Maka tambahan 6 jam diambil sebagai hari baru dalam penyusunan kalendar di Bumi agar anggaran musim di Bumi oleh dikira dengan mudah walaupun ada tambahan 6 jam.

Kalendar Julian yang digunakan oleh tamadun Barat hingga abad ke-16 Masihi, Hari Lompat ditambah dalam tahun yang telah dijarakkan sebanyak 4 tahun. Selepas abad ke-16 Masihi, kalendar Gregoria diperkenalkan dan sistem Hari Lompat dalam 4 tahun masih digunakan sehingga kini, semata-mata menepati anggaran 4 musim di Bumi melalui perkiraan masa.

Yang uniknya lagi (banyak kata unik pula), mereka yang lahir pada Hari Lompat dipanggil sebagai Leaper atau Bayi Lompat Tahun. Bagi menyambut kelahiran mereka yang bertarikh 29 Februari, ia boleh disambut sama ada 28 Februari atau 1 Mac dalam Tahun Biasa. Sesetengah mereka menyambut pada hari yang sama walaupun terpaksa menunggu jarak 4 tahun.

Sebenarnya terdapat perdebatan sedunia bagaimana mengira umur mereka yang lahir pada Hari Lompat ini. Di United Kingdom (UK) dan Hong Kong, apabila remaja Hari Lompat masuk umur 18 tahun, mereka dibolehkan menyambut kelahiran pada 1 Mac dalam Tahun Biasa. Manakala di New Zealand, mereka yang lahir pada 29 Februari wajib sambut pada 28 Februari dalam Tahun Biasa untuk pengesahan lesen memandu bawah undang-undang Land Transport (Driver Licensing) Rule 1999.

Berbeza dengan undang-undang English di Eropah. Apabila masuk tahun baru usia seseorang telah bertambah tidak kisah dia lahir pada Hari Lompat. Maka, jika sepasang adik beradik kembar mempunyai umur berbeza seperti abangnya lahir pada 28 Februari dan adiknya lahir pada 29 Febuari, mereka tetap mempunyai umur yang sama.

Tambahan pula, di Taiwan mereka yang lahir pada Hari Lompat apabila menginjak 18 tahun mereka dibolehkan sambut pada 28 Februari dan menjadi tarikh sah. Manakala di US, John Reitz iaitu professor undang-undang dari University of Iowa menegaskan bahawa tidak ada penetapan undang-undang terhadap rkayat yang lahir pada Hari Lompat. Dan beliau menyatakan bahawa 1 Mac adalah Tarikh kelahiran tetap kepada mereka yang lahir pada 29 Februari.

Dalam budaya tamadun, terdapat sambutan tradisi Eropah bernama Bachelor’s Day yang membenarkan wanita melamar pasangannya pada Tarikh 29 Februari. Jika pasangannya menolak, dia mesti memberikan wanita itu wang miliknya dan membelikan baju kepadanya. Dalam warga kelas elit Eropah, jika pasangan lelaki menolak lamaran, dia mesti sediakan 12 pasangan sarung tangan untuk wanita dia tolak, sebagai simbolik menutup malu wanita yang tidak mempunyai cincin pertunangan.

Di kota Aurora, Illinois, wanita bujang dilantik oleh komuniti dan menangkap mana-mana lelaki bujang untuk membayar denda $4 USD pada Hari Lompat. Manakala di Greece, berkahwin pada Hari Lompat dianggap sebagai membawa malang kepada pasangan suami-isteri baru.

RUJUKAN:

Lerner, Ed. K. Lee; Lerner, Brenda W. (2004). “Calendar”. The Gale Encyclopedia of Science. Detroit, MI: Gale. pp. 679–82.

North, J. D. (1983), “The Western calendar – “intolerabilis, horribilis, et derisibilis”; four centuries of discontent”, in Coyne, G. V.; Hoskin, M. A.; Pedersen, O. (eds.), Gregorian reform of the calendar, Vatican Observatory, p. 99

Leigh, Rob (February 28, 2012). “Leap year February 29: 29 things you need to know about leap years and their extra day”. Mirror Online. Retrieved February 29, 2020. https://www.mirror.co.uk/news/uk-news/leap-years-29-things-you-746716


Siapa Qasem Soleimani?

Pagi 18 April merupakan detik masa yang agak penting buat operasi Amerika Syarikat. Pakar-pakar kriptoanalisis telah memecahkan penyulitan dokumen musuh tentang Laksamana Isoroku Yamamoto. Beliau didapati mempunyai perancangan teliti untuk melonjakkan semula semangat Jepun setelah tewas di Guadalcanal pada tangan Amerika Syarikat. Maka beliau mengambil keputusan untuk berada di Pasifik Selatan. Namun perjalanan beliau telahpun diketahui musuh. Meskipun diberikan amaran oleh komander tempatan, Yamamoto tetap menaiki kapal Mitsubishi G4M.

Kapal tersebut terhempas setelah diserbu 16 jet P-38 di Bougainville. G4M yang hanya mempunyai enam jet Zero tidak berjaya diselamatkan. Dan pemergian Yamamoto memberikan kesan besar kepada semangat Jepun. Inilah kali terakhir Amerika Syarikat bertindak terhadap nyawa pegawai tertinggi dalam hierarki sebuah negara – 18 April 1943; setelahnya, meskipun bertelagah dengan Kesatuan Soviet, Lubnan, Cuba, Vietnam dan banyak lagi. Malah pada tahun 1986 pun, Amerika Syarikat tidak berjaya menyer4ng di Libya yang sasarannya ialah Muammar Gaddafi.

Disebabkan itulah pembvnvhan Mejar Jeneral Qasem Soleimani di Baghdad merupakan suatu tindakan drastik yang tiada presiden sejak Franklin D. Roosevelt sehingga Barack Obama inginkan. Membvnvh seorang jeneral yang merupakan ketua besar bahagian bertanggungjawab dalam operasi sulit dan luar wilayah boleh mendatangkan musibah juga. Namun Soleimani meskipun mempunyai wajah ceria jauh sekali seorang yang suci dalam debu. Pada Mac 2007, beliau sudahpun dimasukkan dalam senarai individu untuk disekat berdasarkan Majlis Keselamatan PBB Resolusi 1747.

Beberapa tahun kemudian, sekatan ditambahkan terhadapnya yang turut tergolong nama Bashar al-Assad. Nama beliau pun disenaraikan sebagai seorang pengg4n4s yang salah disisi undang-undang bagi seorang Amerika untuk bekerjasama dengannya. Namun uniknya sama seperti Os4m4 bin L4d3n, Amerika Syarikat sendiri pernah bekerjasama dengan Soleimani semasa menentang T4l1b4n dan kemudiannya ISIL (Blake, 2019).

Kem4tian Soleimani sangatlah penting buat Amerika Syarikat dan Iraq pun sebenarnya. Sejurus sahaja jen4z4hnya dikenalpasti dengan mendapati sebentuk cincin, seluruh dunia bergegaran. Pasaran saham dan juga harga bahan api global pun diganggu juga. Apabila Ali Khameini mengisytiharkan tiga hari perkabungan, ribuan rakyat Iran membanjiri jalanan untuk membantah pembvnvhan ini dengan Hezbollah berazam untuk memb4l4s d3nd4m (Turak, 2020).

Jelas sekali nilai sosok tubuh Soleimani dihargai Iran dan sekutunya. Walaupun operasinya sulit, beliau memberikan komitmen 20 tahun kepada Angkatan Ketenteraan Iran. Akses dan kepakaran diperolehi daripada pengalaman ini membuatkan dirinya seperti selebriti pun, apabila beliau dikenalpasti sebagai perancang tegar Iran terhadap proksi-proksi ISIL di Tanah Syam. Maka apa yang dikenali sebagai “aktiviti sulit” oleh Iran walaubagaimanapun diherdik sebagai “kegiatan haram” oleh pentadbiran Donald Trump, selepas ser4ng4n terhadap kedutaan Amerika Syarikat di Iraq.

Soleimani boleh dikatakan lebih utama bagi Amerika Syarikat berbanding Os4m4 sendiri. Beliau diberikan kepercayaan mutlak oleh Khameini.

Seorang inilah mempunyai akses besar di Iran, yang mana “kegiatan haram”nya boleh mencetuskan masalah diplomasi dan kedaulatan pun. Maka Soleimani dengan kesulitan dikuasainya senang kata seorang tuan boneka/pembidak catur. Pangkat dan darjat ketenteraannya bagi Iran adalah sama dengan Mark A. Milley (Pengerusi Ketua Turus Bersama (JCS)) dan Gina Haspel (Pengarah Agensi Perisikan Pusat (CIA)).

Maka Amerika Syarikat memulakan tahun dengan pembvnvhan jauh lebih bermakna daripada tahun lepas apabila mereka membvnvh Abu Bakar al-Baghdadi. Dimana Obama hanya mempunyai seorang nama (Os4m4), Trump sekarang telah mendominasi dengan dua nama berdasarkan kepentingan strategik. Soleimani sebenarnya lebih berbahaya berbanding Hassan Rouhani sendiri, yang mana jawatannya telah meragut 600 nyawa Amerika di Iraq sejak 2003 (Rempfer, 2019).

Soleimani memastikan hubungan pasukan Quds (Iran) bersama kumpulan-kumpulan proksi lain berada dalam keadaan mapan, dengan menguruskan logistik, nasihat dan urusan ketenteraan. Karisma membuatkannya seorang agen kekacauan di mana-mana beliau beroperasi. Pengaruh Iran di Iraq boleh dikatakan mempunyai tandatangannya. Pengaruh Iran di Syria pun begitu juga. Jarinya berada pada banyak butang yang melancarkan segala perkara.

Maka jika penggantinya Esmail Ghaani gagal mengikuti kemahirannya, senang kata kepala Iran telahpun dip3ngg4l Trump.

RUJUKAN:

Blake, A. (2020, January 3). When the United States and Qasem Soleimani worked together. Retrieved from https://www.google.com/url?sa=t&rct=j&q=&esrc=s&source=web&cd=3&cad=rja&uact=8&ved=2ahUKEwin2q7O9evmAhWLILcAHS48AvUQFjACegQIAxAB&url=https%3A%2F%2Fwww.washingtonpost.com%2Fpolitics%2F2020%2F01%2F03%2Fwhen-united-states-qasem-soleimani-worked-together%2F&usg=AOvVaw3z2cT0IF6xrebXxU7T3I8o

Rempfer, K. (2019, April 4). Iran (disaringkan) more US troops in Iraq than previously known, Pentagon says. Retrieved from https://www.militarytimes.com/news/your-military/2019/04/04/iran-(disaringkan)-more-us-troops-in-iraq-than-previously-known-pentagon-says/

Turak, N. (2020, January 3). ‘The puppet master is d34d’: Iranian Gen. Qasem Soleimani’s power, and why his d34th is such a big deal. Retrieved from https://www.cnbc.com/2020/01/03/who-was-iranian-general-qasem-soleimani-and-why-his-(disaringkan)-matters.html


Lima Cara Menjadi Wakil Rakyat Terbaik

Assalamualaikum, terima kasih sudi datang, yang depan sila duduk sebab yang belakang tak nampak.

Parti kita, tak ada bendera, sebab tak nak membazir. Membazir ni saudara syaitan. Orang mengundi bukan sebab bendera besar, dan banyak, tapi sebab akhlak kita yang baik. Amin.

Maka tuan tuan dan sidang hadirin sekalian, straight to the point, saya telah dapati bahawa ada 5 kerja yang perlu dibuat bagi menjadi pemimpin yang sejati!

Lima cara ini, yang mana jika kau orang seorang menteri dan amalkan 5 langkah ini maka insyaALLAH negara akan cemerlang, jika kau orang seorang pengurus, insya-Allah Syarikat akan maju, jika kau orang seorang pengetua, insyaAllah sekolah akan berketrampilan, jika kau orang ketua kampung maka kampung akan berjaya, jika kau seorang ayah, insyaALLAH keluarga pulak akan bahagia.

Maka wahai seorang ayah, seorang pengurus, atau seorang menteri, kalau kau orang betul betul nak jadi pemimpin yang sejati kena sabar dengar ceramah saya yang agak lintang pukang tapi ada sinar bahagia di dalamnya, woha!

Untuk itu, saya bukak sirah, terus saya idolakan Saidina Umar sebagai contoh pemimpin yang telah lakukan lima kerja dengan baik

Hazrat Aslam r.a, seorang hamba kepada Saidina Umar RA sewaktu Umar menjadi Pemimpin menceritakan bahawa, pada suatu hari, ketika mereka berdua sedang meronda dari pintu ke pintu, mereka terjumpa dengan sebuah keluarga yang mana di dapati anak-anaknya sedang menangis meraung, dan di luar rumah terdapat periuk yang di nyalakan api, apabila di tanya Umar RA kepada si ibu akan apakah gerangan derita si anak-anak menangis sebegitu rupa? Jawab si ibu, bahawa anak-anaknya sedang menderita kelaparan dan beliau sedang menipu anaknya dengan memasak bekas kosong hanya untuk menghiburkan anaknya supaya anaknya nanti tertidur sambil menunggu ‘makanan‘ itu masak.

Saidina Umar RA yang merupakan seorang khalifah islam pada waktu itu terus pergi ke BAITULMAL dan bergegas kembali membawa sekarung makanan yang di pikulnya sendiri, walaupun hambanya menawarkan diri untuk menolong, tapi di bantah oleh khalifah dengan soalan: “Adakah kau nak pikul dosa saya kat akhirat kelak?”

Kemudian Saidina Umar RA sendiri memasak makanan untuk keluarga tersebut dan menurut hambanya si Aslam r.a, ketika melihat saidina Umar memasak sambil meniup bara api, “saya lihat asap keluar dari celah-celah janggutnya yang tebal”.

Maka makanlah seisi keluarga itu dengan gembira tanpa menyedari bahawa orang yang menolongnya adalah Pemimpin tertinggi orang Islam, ketika keluarga itu makan, saidina umar lepak berehat sambil berkata:

“Tadi saya telah lihat mereka menangis, sekarang saya lepak sekejap kerana ingin melihat mereka ketawa gembira..”

OK, tamat cerita itu kat situ, itu hanyalah sebuah episod “bersamamu” versi rare yang mana si miskin di temui oleh pemimpin dan di bantu juga oleh pemimpin… ada riwayat menyatakan jika jiran kita lapar dan kita sengaja membiarkan jiran kita lapar, maka kita akan berdosa dan akan di azab oleh Allah kerana sengaja pentingkan diri sendiri..

Dan seorang pemimpin yang ada Baitulmal, atau DANA bantuan kemiskinan, sangat perlu MENUNAIKAN HAK orang miskin terutama rakyat jelata yang berada di bawah jajahan perintahnya,

Tak akan lah nak tunggu tv3 terbit rangcangan ‘bersamamu’ baru nak perihatin, , bukankah yang lapar itu berada di bawah jajahan Menteri besar masing masing? Sedangkan orang yang bukan pemimpin seperti kita semua pun Nabi wajibkan supaya prihatin terhadap 40 jiran kiri kanan, apatah lagi pemimpin?

Kemiskinan tak boleh di hapuskan selagi ada jurang dan kasta, tapi kemiskinan boleh di hapuskan bila Pemimpin tunaikah HAK kemiskinan, dan di Bantu oleh rakyat yang mampu sama. InsyaALLAH.\

Dan bercerita bab bantuan makan, Pemimpin kena sangat pastikan rakyat mereka mendapat bekalan makanan yang HALAL…

Sangat perlu kerana bila makanan haram, doa tak makbul, umat menderita dan takut bila jadi mayat kelak masuk neraka. Nauzubillah.

Ok, habis bab pertama menjadi pemimpin contoh.

Kita pergi kepada kerja kedua.

Langkah kedua menjadi seorang pemimpin yang gemilang. err mari kita rujuk sejarah lagi:

Pada suatu malam yang lain, ketika saidina Umar r.a sedang meronda, beliau terlihat ada seorang lelaki sedang duduk di luar kemah dan ada suara perempuan mengerang dari dalam khemah, bila bertegur sapa tahulah beliau bahawa perempuan itu sedang dalam posisi tersangat hampir nak beranak dan si suami tu pulak dalam keadaan susah hati gundah gelana kerana mengalami masalah keewangan..

Saidina Umar terus pulang ke rumah dan ajak isteri dia Ummnu Kulthum r.anha untuk menjadi bidan terjun., pendek cerita, bila isteri khalifah Amirul mukminin bersedia menjadi mak bidan dan dengan segera menolong perempuan yang nak bersalin tadi, maka selamatlah semuanya dan tahniah untuk bapak budak itu kerana mendapat seorang baby boy.

Mula mula lelaki itu kritik kerajaan sebab tak jaga rakyat susah macam dia, tapi bila bini Umar panggil suaminya dengan gelaran “Amirul Mukmunim” terus lelaki itu insaf kritik kerajaan sebab yang bantu bini dia beranak adalah first lady zaman tu.

Jadi, kecirian pemimpin yang ke dua adalah!

MESTILAH MENGUTAMAKAN KESIHATAN RAKYAT DIA!

Mesti menyediakan bantuan perubatan tak kira walau di mana rakyat berada..

Dan saya puji sedikit dengan sistem perubatan di Malaysia kerana di laporkan, Malaysia adalah nombor lima terbaik dari segi kebajikan perubatan! Dan termasuk antara Negara yang sangat murah kos perubatanya iaitu hanya RM 1! Bini saya beranak kena cas RM 4 sejer. Cuma bila ada special kes melibatkan sakit yang menelan kos yang besar seperti barah, jantung berlubang dan sebagainya, dana untuk perubatan tersebut agak lembab untuk diagihkan dan macam dah jadi budaya iaitu pesakit kena glamer dulu, nak kena masuk akbar, TV, radio, bersamamu, baru lah sama sama pakat bantu.

Ataupun mungkin kena ubah sistem insuran, tak payah guna ejen, terus rakyat bayar kepada hospital kerajaan, dan bila sakit kritikal, terus guna dana tu untuk bantu semua rakyat, tanpa ejen, kos bayaran insuran akan lebih murah, tapi itu detail bincang semulalah, cadangan sahaja.

Apa-apa pun, belanja untuk kesihatan dan keselamatan memang termasuk dalam sedekah. Safety first adalah sunnah nabi SAW.

Ok, cukup sampai situ.

Sekarang, kita fokus kepada kerja ketiga dalam menjadi seorang pemimpin yang terbilang

Rujuk hadis lagi:

Hanzalah r.a adalah seorang sahabat Nabi SAW yang di amanahkan sebagai penyimpan rahsia, banyak rahsia berbentuk ramalan diketahui oleh beliau, terutamnya tentang peristiwa zaman hadapan, (teknologi wahyu) dan antara rahsia yang glamer di ketahuinya adalah senarai nama orang munafik di kalangan sahabat, Saidina Umar RA ketika menjadi Khalifah telah bertanya kepada hanzalah r.a iatu:

Adakah orang munafik di kalangan wakil rakyat yang di lantik oleh beliau?Hanzalah RA menyatakan ‘ada’dan bilangannya hanyalah seorang tapi Hanzalah r.a tidak memberitahu namanya kerana itu adalah rahsia antara dia dan penerima wahyu (nabi Muhammad), maka saidina Umar telah memeriksa amalan wakil rakyatnya dan jika ada yang tak kena akan di pecat.

Antara amalan orang munafik di zaman Nabi SAW adalah meninggalkan solat jemaah, kemudian ada pulak satu hari tu Salman RA selaku menteri bahagian pentadbiran pasar, telah tidak datang solat subuh berjemaah, maka saidina Umar RA terus pergi ke rumah Salman dan bertanya kenapa tak datang solat berjemaah wahai WAKIL RAKYAT?

Maka kata ibunya, Salman telah bertahajjud sepanjang malam, dan bila dah dekat-dekat nak subuh, mengantuk telah menguasai dirinya, maka legalah saidina umar mendengar jawapan itu kerana ternyata Salman RA bukan seorang yang munafik, Cuma tak sengaja tinggal solat jemaah, namun Umar RA sempat menegur salman bahawa beliau lebih baik solat subuh berjemaah daripada bersolat tahajjud sehingga tinggal solat jemaah!

Stop cerita! Hari ini adalah tugas setiap PEMIMPIN kena pastikan wakil rakyat atau orang bawahan dia tidak mengamalkan amalan orang munafik, kena pastikan orang bawahan dia tidak MENINGGALKAN SOLAT JEMAAH!

Jika kau orang seorang Ketua Menteri, kau orang kena pastikan wakil rakyat kau orang tak miss solat berjemaah, kalau tak rosak rakyat nanti! Ada benarnya juga. Wakil rakyat yang tak datang solat jemaah mungkin tertidur kerana sibuk bertahajud… jadi pemimpin kena pastikan betul ke solat tahajjud atau benda lain? Ini harus disemak kerana ini tugas pemimpin, dan saidina Umar sendiri tidak teragak agak untuk memecat Wakil Rakyat beliau bila ada rakyat mengadu, malahan beliau pernah memecat ketua perang dalam medan pertempuran. (rujuk sejarah)

Dan yang kena pecat relaks sajer, tak adalah nak tunjuk perasaan nak bantah ke apa sebab diorang bertugas kerana Allah, dan sangat takut dengan soalan tentang pucuk pimpinan di akhirat kelak, maka bila di pecat, itu lebih baik.

Bila ada orang munafik lain yang suruh panglima perang yang dilucutkan jawatan ini buat bantahan, maka kata panglima perang, saya bekerja kerana Allah, bukan kerana Umar. Dan saya akan taat perintah pemimpin kerana itu adalah perintah dari Allah supaya taat kepada pemimpin… (rujuk sejarah). Kredit untuk Pak Lah di awal pemerintahan dulu bila menggalakkan Menteri Besarnya menjadi Iman di masjid.

Bercerita bab munafik, saya cadangkan jangan lah para pengundi mengundi calon yang berfahaman Syiah, Wahabi, atau penyokong LGBT, Ateisme dan fahaman lain-lain bertentangan dalam Malaysia.

Ok, habis sampai situ dulu. Sekarang kita fokos kepada kerja keempat yang patut di buat dalam menjadi seorang pemimpin yang bergemerlapan

Mari rujuk sejarah lagi:

Pada suatu malam yang lain pulak, ketika Saidina Umar R.a buat ziarah dari pintu ke pintu, beliau telah terdengar suara wanita bersyair yang sungguh sedih, memberahikan dan ada unsur kelucahan yang melampau, wanita itu sedang bersyair lebih kurang maksud, “jika suami ku ada, maka akan meriahlah katil ini dengan macam macam bunyi”,- wah wah wah!!

Maka Saidina Umar RA telah hantar anak perempuannya untuk ziarah wanita tadi dan tanya apakan masalah sebenar dia? Lain macam jer bunyi nya. Rupa-rupanya wanita itu sedang ketagih seks kerana suaminya sedang berjihad di jalan Allah lama sangat, tapi masih tak pulang-pulang, lalu bertanyalah umar RA kepada anaknya, akan berapa lamakah kadar seorang perempuan beriman boleh tahan tak bersetubuh? Anaknya malu malu angkat empat jari..

Empat minit?

Empat hari?

Empat minggu?

Akhirnya dengan malu-malu perempuan, anaknya bagitahu: 4 bulan.

Maka bila mesuayarat di buat akhirnya saidina UMAR RA keluarkan perintah bahawa semua pendakwah Islam dan pejuang Islam kena balik ‘bayar bil air’ jika dah keluar lebih dari 4 bulan, tapi jika isteri dia tak kesah, jenis bertakwa, lantaklah, kerana ada isteri yang faham bahawa jika suami pulang dia sorang jer dapat manafaat, tapi jika suami keluar berdakwah, maka ribu ribu ummat akan mendapat menafaat, kerana itulah isteri-isteri sahabat RA rela suaminya tak balik terus (syahid) lantaran si isteri faham benar darjat bagi seorang isteri syuhada di akhirat kelak

So untuk kita semua, jangan tinggalkan isteri lebih dari 4 bulan, kecuali isteri kau orang iman macam Khatijah RA yang nabi selalu tunggalkan dia ketika bermunajat di Gua Hiraq, macam juga Hajar isteri nabi Ibrahim AS, 10 tahun kena tinggal kat mekkah, selamba jer, juga macam isteri Nabi Musa A.S yang kena tinggal di kaki bukit tursina dan pendek kata, macam semua isteri ambiyak dan sahabat r.a… wallahu’lam

Sebab itulah (kot), orang tablgih keluar jalan Allah 4 bulan…, (kot. saya tak tahu) dan kalau kau orang perasan, ingat tak masa lepas akad nikah dulu kadi suruh baca cerai lafaz ta’liq iaitu:

“Bahawa adalah saya mengaku apabila tinggalkan isteri saya (nama) selama EMPAT BULAN Hijrah berturut-turut,atau lebih dengan sengaja atau paksaan dan saya atau wakil saya tidak memberi nafkah kepadanya selama masa yang tersebut, kemudian ia mengadu kepada Mahkamah Syariah dan memberi kepada Mahkamah Syariah yang menerima bagi pihak saya satu ringgit, maka pada ketika itu tertalak ia dengan cara talak khulu’[Akta Undang-undang Keluarga Islam (Wilayah Persekutuan)1984, Kaedah-kaedah Keluarga Islam (borang dan Fee) 1985 (seksyen 134(3)]

Moral cerita ini adalah SETIAP PEMIMPIN kena sangat tunaikan HAK wanita. Jika suami askar bertugas di sempadan, 4 bulan cukuplah, biarlah suami mereka yang telah meleleh air kepala pulang ke tanah air bayar bil air. Begitu juga suami isteri yang duduk berjauhan kerana tugas, seorang kat Perils, seorang kat Sabah, elok sangatlah tu macam lagu, “dari Perlis sampailah ke Sabah, kita sudah berjaya”. Berjaya apanya, nak mintak tukar posting, banyak sangat ragamnya, itulah inilah, ini HAK wanita, kasihanilah mereka, Pemimpin kena ambik tanggungjawab sama..

Itu baru bab seks, belum lagi dibahaskan mengenai hak-hak lain kaum wanita. Panjang bila nak hurai bab tentang hak wanita ni, terutanya wanita muslim, lain kali ada masa dan izin Allah saya sambung..

Ok, kita pergi kepada kerja terakhir, dalam menjadi seorang pemimpin yang paling cemerlang, gemilang dan terbilang..

Mari rujuk sejarah lagi:

Alkisah Hadrat umar RA, satu malam setelah penat membuat rondaan dari pintu ke pintu, beliau telah duduk bersandar pada dinding sebuah tembok. Tiba-tiba beliau terdengar dari sebuah rumah suara seorang ibu berkata kepada anak perempuannya:

“Wahai anakku! Pergi campurkan susu dalam bekas itu dengan air.”

Lalu jawab anaknya: “Wahai ibuku! Bukankah khalifah Islam melarang mencampurkan susu dengan air.”

Kata ibunya: “Wahai anakku! campurkan sahaja susu itu dengan air kerana Saidina Umar tak nampak..”

Lalu anak gadis tersebut berkata kepada ibunya: “tapi Allah nampak wahai ibuku!

Saidina Umat tersenyum mendegar perbualan itu dan rasa syok kerana IMAN rakyat dia berada dalam keadaan yang baik. Menurut sebuah riwayat, sebenarnya si ibu kepada anak gadis tu sajer nak uji kehebatan iman anak dia, dan sebagai balasan, si ibu ini dapat berbesan dengan Khalifah apabila Saidina Umar mengahwinkan anaknya, ‘Asim dengan gadis yang amanah ini iaitu Laila. Hasil perkahwinan ‘Asim dengan Laila ini, mereka berdua telah dikurniakan seorang cahaya mata perempuan yang kemudiannya telah melahirkan Khalifah Umar bin Abdul Aziz.

Ada jugak ketika Saidina Umar buat rondaan, sekali ternampak seorang budak pengembala kambing. Sahaja beliau nak uji iman rakyat dia, dia suruh budak tu jual sekor, budak tu cakap tak boleh, tuan dia tak benarkan, saidina Umar RA ‘suruh’ budak tu tipu tuan dia cakap kambing tu hilang ke apa, tapi budak tu kata, Allah sedang melihat.

Pendek cerita, antara TUGAS PEMIMPIN yang PALING PENTING adalah bagaimana memastikan IMAN semua rakyat dia berada dalam keadaan yang baik dan sempurn

Jika kau orang lihat sejarah tamadun manusia, 124 ribu para nabi dan rasul di hantar oleh Allah untuk buat usaha atas iman-iman manusia. Jadi, sekarang Nabi dah tak ada kerana tugas kenabian telah di wariskan kepada Ummat Muhammad SAW. Dan kau orang duhai para pemimpin sekalian, dah tentu amat sangat kena main peranan besar dan bertanggung jawab dalam kerja kerja menyeru rakyat beriman kepada Allah..WAJIB!

Iman adalah perkara yang sangat bernilai di sisi Allah..

Dan orang Islam mulia di sisi Allah kerana Iman.

Iman satu perkara yang sangat berharga kerana seorang yang jadi mayat tanpa iman, maka akan kekal dalam api neraka buat selama-lamanya tanpa jadi mayat.

Namun seorang yang berjumpa dengan Allah kelak, dan hanya membawa Iman sebesar zarah, maka nescaya Allah akan menukar dengan Syurga yang luasnya sepuluh kali ganda dunia.

Iman sangat di perlukan bila tiba waktu nak jadi mayat, bahkan siapa yang ucapkan kalimah iman sejurus sebelum menghebuskan nafas yang terakhir, maka SYURGA wajib untuknya…, ada riwayat menyatakan siapa yang akhir kalam dapat ucap kalimah IMAN maka azab neraka di HARAMKAN untuknya!

Iman sangat penting, sehinggakan dalam kubur perkara pertama yang akan di soal oleh malaikat yang mana jika tak dapat nak jawab kena azab adalah IMAN…

Di padang masyar kalimah IMAN akan memberatkan Timbangan Kebaikkan.

Di titian Sirat, Iman akan mencahayakan dan memudahkan perjalan meniti titian perjalanan.

Dan nilai syurga adalah IMAN!

Dan siapa yang masuk neraka dan pernah ucap kalimah IMAN maka pasti akan di keluarkan oleh Allah.

Sahabat buat usaha atas IMAN selama 13 tahun di mekah, dan Nabi Muhammad SAW adalah GURU IMAN yang terbaik, dan sahabat sahabat baginda adalah MURID IMAN yang terbaik.

Dan KHALIFAH IMAN yang terbaik adalah Saidina Abu Bakar, saidina Umar dan lain lain..

Saidina Umar yang di lahirkan pada 586 Masihi dan memerintah dunia selama 10 tahun, adalah PEMIMPIN IMAN yang paling besar jajahan takluknya dan telah berjaya mengislamkan ribu ribu ummat manusia. Jadi wahai seorang ayah, manager atau pemimpin umat islam hari ini, di mana kau orang? Berapa ramai yang dah masuk islam di bawah jajahan tuan? Murtad lagi ada? Kenapa ini berlaku? Benar! Kerana SUASANA IMAN tidak terbentuk di tempat kerja, di hospital, di rumah , di kampong dan Negara, sehingga dalam masjidpun ada orang bergaduh… Oh!

Untuk bentuk suasana iman, orang yang lapar atau sakit kena tawajuh dan berdoa kepada Allah, nabi SAW sendiri perintahkan anaknya Siti Fatimah R.A yang lapar supaya bertasbih, berzikir dan solat hajat bila lapar atau susah, dan begitu juga nasihat nabi kepada rakyatnya. Ini adalah sebahagian daripada pendidikan IMAN. Inilah yang diajarkan sepanjang 13 tahun nabi berdakwah di Mekah.

Tapi Nabi tak biarkan pelajaran iman itu tanpa common sense, kerana bila sahaja nabi ada peluang untuk membantu, maka Nabi akan segera membantu umat dalam bentuk makanan, harta atau ubat-ubatan, sebagai contoh tatkala Nabi SAW dan Saidina Umar serta Abu Bakar RA di jemput makan di rumah abu ayub  yang telah menyembelih seekor anak kambing, maka nabi perintahkan agar di hantar sebahagian makanan kepada anaknya Fatimah kerana dah 2 ,3 hari tak makan, so nampak?

Fatimah boleh belajar iman dengan cara macam ini, begitulah keadaannya bila orang islam sakit atau menderita, mereka kena solat hajat dan tawajjuh dengan Allah, namun apa peranan pemimpin? Ya! Pemimpin kena bagi bantuan perubatan kepada rakyat-rakyatnya, jadi rakyat boleh belajar iman dengan melihat doa mereka makbul, jika bini saya demam selsema atau sakit menderita, maka saya akan perintahkan anak bini saya buat solat hajat mintak pada Allah supaya bagi sembuh, ketika anak bini saya sedang tawajjuh kepada Allah, maka saya akan keluar mencari ASBAB, mencari ubat.

Jadi selepas bini saya dah solat hajat kemudian ubat datang, tak meningkat iman dia? Ketika kebanyakkannya ketika ubat datang, bini saya dah sembuh..

Doa kerja bini saya (dia sakit)

Cari ubat kerja saya (suami)

Bagi sembuh kerja Allah!

Jadi, inilah yang di katakan pendidikan IMAN, jangan biarkan rakyat yang miskin dan kebulur tinggalkan ibadat untuk cari rezeki, mereka sepatutnya kena lebih tambahkan ibadat mereka. Di zaman Nabi orang miskin duduk di masjid dan mereka di namakan ahli suffah, jadi lebih senang jika ada antara mereka yang berhajat nak sedekah atau nak ajak teman pegi makan kat kedai.

Nabi sendiri, jika dapat harta ghanimah, akan terus agih-agihkan kepada fakir miskin, jadi mereka dapat belajar iman, maka di sini, peranan pemimpinlah, iaitu, ayah, cikgu, pengurus dan perdana menteri untuk bekalkan bantuan makanan dan ubat ubatan kepada rakyat yang sedang bertawajjiuh kepada Allah, dengan cara ini rakyat kita akan dapat belajar IMAN!

Hari ni kat Malaysia, orang miskin tak lepak di masjid, tak tidur di masjid, dan tak datang solat jemaah, mereka lebih senang mengemis, dan ada yang buat jenayah. oh!

Kasihan mereka menderita di dunia dan akhirat…

Ingat! tugas pemimpin yang utama adalah mengelakkan doa dari orang terinaya sampai terus kepada Allah!

Penutup

Sebenarnya ada banyak lagi perkara yang nak di tulis, tapi tak panjang sangat ke? Saya belum cerita bab jihad, dakwah, hudud dan lain-lain, tapi takpe, kira ni asas dahulu.

Bukan senang nak jadi pemimpin..

Sebenarnya, pangkat akan datang mencari orang yang layak.. (macam Abu bakar dan Umar RA yang menolak pangkat)

Dan orang yang tak layak akan mencari pangkat..

Pendek kata:

Untuk penjadi pemimpin yang baik, Amalkanlah 5 perkara ini yang kita boleh belajar dari Saidina Umar Khalifah Islam yang paling cemerlang dan gemilang (di ukur dari jajahan takluk)

Saya ulangi antara 5 perkara penting yang WAJIB di buat oleh pemimpin adalah:

-MENYEDIAKAN BANTUAN MAKANAN YANG BAIK DAN HALAL

-MENYEDIAKAN BANTUAN PERUBATAN YANG CUKUP DAN SELESA

-MENUNAIKAN HAK WANITA

-MEMASTIKAN WAKIL RAKYAT (dan rakyat) BERSOLAT JEMAAH

-MEWUJUDKAN SUASANA IMAN DI BAWAH JAJAHAN TAKLUK.

Sekian terima kasih.

Sekian ceramah dari Parti atas pagar.

Woha!


Bhopal – Bencana Kimia Angkara Manusia Berhati Syaitan

Isu
kemalangan loji bukan satu isu yang baru kerana ini banyak berlaku sepanjang
lipatan sejarah. Di Amerika Syarikat atau lebih tepat Texas menyaksikan bencana
loji penapis minyak British Petroleum (dahulu BP kini BHP) di Texas City pada
tahun 2005. Tetapi ada satu bencana akibat kemalangan loji yang masih memberi
kesan kepada manusia sehingga hari ini. Bencana yang saya maksudkan ialah
tragedi kebocoran gas Union Carbide di Bhopal pada malam 2 hingga 3 Disember
1984.

Tragedi Bhopal

Pada
malam 2 Disember 1984, sebuah kilang pembuatan racun serangga milik Union
Carbide mengalami kebocoran teruk apabila ia melepaskan lebih 40 tan metrik gas
metil isosianat (MIC) ke atmosfera. Beberapa jam selepas ia bocor, 500,000
penduduk yang terdedah kepada gas ini berada dalam keadaan bahaya. Apabila
ramai mati di kediaman mereka dan jalanan, penduduk yang panik cuba mendapatkan
rawatan di hospital tanpa menyedari gas beracun yang bocor itu datang dari arah
sama.

Salah
seorang penduduk yang mengalami situasi berkenaan ialah seorang wanita bernama
Shehzadi Bee. Bee yang kini berusia 63 tahun ketika itu menetap di sebuah rumah
yang berhampiran dengan jalan utama menuju ke loji berkenaan. Kawasan
kejiranannya merupakan antara kawasan pertama yang diselubungi racun berkenaan.
Apabila dia mendengar kekecohan di luar, dia cuba membawa keluarga termasuk
anak-anaknya keluar dan menyangka bernasib baik apabila menemui sebuah lori
yang membawa penduduk ke tempat selamat. Bee menambah, “Bila saya dan anak-anak
saya naik lori itu, ianya sangat menyedihkan. Mereka yang naik mengalami
masalah pernafasan, merasakan mata mereka terbakar dan mengalami muntah-muntah.
Mereka jatuh pengsan dan satu persatu orang dalam lori mati di hadapan saya.
Ramai orang mati pada hari itu.”

Lori
yang membawa Bee sekeluarga dan penduduk yang terselamat menuju ke satu kawasan
bernama Lal Ghati, sebuah kawasan yang berhampiran dengan lapangan terbang dan
jauh dari pencemaran kimia itu. Tetapi suami tercinta terpaksa menghabiskan
masa di hospital selama dua bulan dan mengalami pelbagai masalah dari sakit
dada yang kronik hingga kehilangan daya penglihatan. Jika tidak mati akibat
keracunan seperti yang disaksikan oleh wanita dan mana-mana penduduk yang
terselamat, ada yang mati akibat terpijak berikutan situasi panik yang melanda
Bhopal ketika itu. Pada pagi 3 Disember, lebih 2,000 penduduk terbunuh akibat masalah
pernafasan dan paling terkesan ialah kanak-kanak. Menurut satu laporan akhbar
The Atlantic, gas MIC dua kali ganda lebih berat dari udara biasa dan ini
membuatkan kanak-kanak bergelut untuk bernafas dan mati akibat keracunan.

Berdasarkan
angka rasmi yang dinyatakan kerajaan India, angka asal ialah 3,787 penduduk
terbunuh sebelum diubah semula kepada 5,295 orang. Bagaimanapun, ramai
penyelidik berpandangan angka tersebut terlalu sedikit berbanding angka sebenar
penduduk yang terbunuh. Mereka menganggarkan 8,000 mati terus selepas terdedah
kepada gas MIC dan lebih 8,000 lagi untuk tahun-tahun berikutnya dengan 500,000
penduduk lagi ceder. Pada tahun 2009, satu laporan The Guardian mendedahkan
lebih 20,000 mati akibat kecederaan dan kecacatan yang dicetuskan oleh
pendedahan gas itu. Bhopal merupakan kemalangan industri yang paling buruk
dalam sejarah manusia.

‘Pengurusan syarikat bertopengkan
syaitan’

Sejak
kemalangan tersebut, tuding-menuding tercetus antara penduduk dan kerajaan
dengan pihak syarikat. Bagi pihak penduduk dan New Delhi, mereka menuduh Union
Carbide bersikap cuai dalam soal pengurusan mereka dan gagal menyelenggara
kemudahan mereka itu dengan baik. Sementara pihak syarikat pula menuduh
kebocoran itu berlaku akibat sabotaj yang dilakukan seorang pekerja yang tidak
dinamakan kerana tidak berpuas hati dengan mereka. Namun bila diminta
mendedahkan identiti pekerja berkenaan, Union Carbide tidak dapat menamakan
pihak berkenaan.

Jika
hendak mencari salah, maka anak panah seharusnya dihalakan kepada Union Carbide
itu sendiri terutama cara mereka mengendalikan gas MIC. Ini didedahkan sendiri
beberapa pekerja kilang kepada wartawan Raj Keswani untuk akhbar harian
Jansatta pada tahun 1982. MIC yang juga salah satu gas yang digunakan semasa
Perang Dunia Pertama merupakan sebuah gas 500 kali ganda merbahaya berbanding
gas hidrogen sianida. Ia sangat merbahaya sehinggakan ia hanya boleh disimpan
dalam keadaan yang betul-betul bersih dan disimpan pada suhu 0 darjah Celsius.
Dan walaupun ia disimpan dalam keadaan itu sekalipun, ia masih boleh memberi
reaksi letupan yang merbahaya. Penyejukan memang melambatkan reaksi tetapi ia
tidak boleh distor melainkan atas dasar keperluan dan dalam kuantiti yang
kecil. Malangnya, Union Carbide menyimpannya dalam satu tangki besar bersaiz
lokomotif stim.

Eksekutif-eksekutif
Union Carbide sentiasa menggambarkan kemudahan mereka di India sebagai canggih
tetapi hakikatnya, keadaan kilang di Bhopal lebih menyerupai keadaan di ladang.
Kilang ini dibina pada tahun 70-an untuk menghasilkan racun serangga yang
diperlukan untuk revolusi hijau India. Malangnya, percubaan Union Carbide tidak
menjadi berikutan siri cuaca monsun yang buruk dan kegagalan tanaman sekaligus
menjadikan loji tersebut ‘penghisap darah’ kewangan syarikat itu. Syarikat
berharap dapat meleraikan semua komponen dan memindahkannya ke Indonesia atau
Brazil. Tetapi disebabkan tiada pembeli, kelompok eksekutif ini mula
melancarkan kempen pemotongan perbelanjaan yang radikal untuk mengukuhkan
kembali kedudukan kewangan mereka.

Antara
tahun 1980 hingga 1984, bilangan pekerja di kilang dikurangkan kepada separuh
seperti krew pengendali MIC dikurangkan daripada 12 kepada enam orang. Di bilik
kawalan pula, seorang pekerja sahaja diletakkan untuk memantau 70 alat kawalan,
indikator dan panel di mana kesemuanya sudah lama dan rosak. Latihan
keselamatan yang seharusnya mengambil masa enam bulan dikurangkan kepada dua
minggu di mana semua penerangan dipendekkan dalam bentuk slogan. Tetapi
memandangkan slogan dalam Bahasa Inggeris, ia sukar difahami pekerja yang tidak
arif dengan Bahasa Inggeris.

Dan
bila Keswani menulis artikel pendedahan salah laku Union Carbide ini, kilang
diuruskan oleh pekerja-pekerja yang tiada latihan keselamatan dan langsung
tidak faham Bahasa Inggeris. Moral pekerja berada di tahap rendah tetapi itu
langsung tidak diendahkan pihak pengurusan. Kemalangan kecil berlaku banyak
kali tetapi sentiasa didiamkan tanpa sebarang tindakan susulan. Sebut pasal
kebocoran, kebocoran kecil berlaku banyak kali tetapi tidak diendahkan sehingga
ke satu tahap siren kebocoran dimatikan untuk mengelak menarik perhatian orang
ramai. Dan para eksekutif Union Carbide memang dasar celaka kerana nak
berjimat, mereka juga sanggup memotong gas freon yang digunakan untuk
menyejukkan tangki MIC di mana nilainya ialah $37 sehari untuk penyejukan.
Kesemua ini merupakan resepi kepada bencana yang akan menimpa.

Satu
laporan yang difailkan para jurutera dari Amerika berkenaan keadaan kilang pada
tahun 1982 mendedahkan terdapat 60 bentuk bahaya, 30 daripadanya bersifat
kritikal dengan 11 bahaya pada pengurusan MIC. Dalam laporan mereka, para
jurutera ini mahukan penambahbaikan dibuat bagi mengelakkan risiko kebocoran
gas yang besar berlaku. Penambahbaikan memang dibuat tetapi di kilang utama
mereka di West Virginia. Sementara di Bhopal pula, tiada sebarang tindakan yang
diambil. Pekerja yang bimbang menampal poster tentang bahaya kilang. Sementara
Keswani pula merayu Ketua Menteri Madhya Pradesh untuk menyiasat dan menutup
kilang berkenaan sebelum ia bertukar menjadi satu bencana yang besar kepada
penduduk. Tetapi semua itu tidak dilayan dan apa yang berlaku pada 2 dan 3
Disember 1984 menjadi sejarah sesuatu yang tidak seharusnya berlaku sama
sekali.

Tindakan undang-undang

Beberapa
hari selepas itu, CEO merangkap pengerusi syarikat Warren Anderson tiba di
Bhopal untuk meninjau keadaan. Sebaik tiba, beliau ditahan pihak berkuasa dan
dibebaskan dengan ikat jamin selepas beberapa jam sebelum terbang keluar dengan
pesawat negeri Madhya Pradesh. Seperti Anderson, ketua menteri yang sama turut
melarikan diri dari negeri tersebut kerana bimbang dipersalahkan atas apa yang
berlaku. Apabila New Delhi cuba mendakwa Anderson dan para eksekutifnya atas
tuduhan bunuh, lelaki yang bongkak ini menegaskan mereka bukan berada dalam
bidang kuasa Delhi dan mereka tiada apa-apa untuk mendakwa Union Carbide. Bila
kerajaan India cuba mengekstradisi Anderson, cubaan mereka berakhir dengan
kegagalan. Keputusan mahkamah yang enggan melayan rayuan dibuat di peringkat
mahkamah rendah pada Oktober 1993 menyebabkan penduduk yang terjejas tidak
dapat menyaman Union Carbide.

Pada
akhir tahun 80-an, kerajaan India menuntut $3.3 bilion semasa mengheret Union
Carbide ke mahkamah. Selepas mengadakan perbincangan, syarikat bersetuju
membayar penyelesaian luar mahkamah berjumlah $470 juta pada tahun 1989.
Sepanjang tahun 1990, Mahkamah Agung India mendengar rayuan meminta bayaran
pampasan ditambah dan melihat angka tersebut tidak mencukupi. Namun, mahkamah
mengeluarkan penghakiman mengekalkan keputusan tersebut. Sebaliknya, mahkamah
mengarahkan New Delhi menyediakan pakej insurans kesihatan bagi 100,000
penduduk yang mengalami simptom keracunan dan menambah dana sekiranya wujud
kekurangan. Mahkamah juga mengarahkan Union Carbide dan subsidiarinya
menyediakan sebuah hospital di Bhopal dengan kos $17 juta untuk merawat
penduduk yang terjejas.

Namun
bagi ramai penduduk, jumlah tersebut dianggap setakat celah gigi sahaja dan
menganggap pihak syarikat memandang nyawa manusia seperti tiada nilai langsung.
Sehingga hari ini, satu sen pun tidak dibayar oleh Union Carbide dan syarikat
induknya, Dow ke atas 470,000 penduduk yang terjejas kerana mereka bukan
sebahagian daripada penyelesaian luar mahkamah yang dibuat oleh Delhi dan Union
Carbide. Menurut aktivis-aktivis alam sekitar, persetujuan yang dicapai 30
tahun lepas dianggap tidak adil kerana ia tidak mendedahkan bilangan sebenar
penduduk yang cedera dan terbunuh. Pada tahun 2010, kerajaan memutuskan
memfailkan satu lagi petisyen ke mahkamah untuk mempertimbang semula nilai
pampasan yang dianggap tidak adil kepada mangsa dan keluarga waris. Menurut
aktivis, angka sebenar pampasan yang patut dikeluarkan ialah $8.1 bilion.

‘Permainan tarik tali’ Union
Carbide dan kerajaan

Selain
masih berkeras bayaran pampasan yang dinyatakan pada tahun 1989 sebagai adil
dan saksama, Union Carbide juga masih enggan mengeluarkan sebarang laporan
berkenaan gas MIC. Dan walaupun selepas diambilalih oleh Dow pada tahun 2001,
laporan tersebut masih belum diterbitkan untuk tatapan umum. Yang pasti ada
atau tidak laporan sebegitu, kesannya masih dapat dilihat sehingga hari ini
bukan saja dari segi kesihatan tetapi juga kepada keharmonian masyarakat.

Untuk
tahun-tahun berikutnya, mangsa yang terselamat mendapat sedikit saja rawatan
perubatan. Dan berikutan status mereka yang miskin (atau dalam sesetengah kes
isu kasta), mereka dilayan buruk dan doktor kerajaan tidak mahu menyentuh
mereka. Walaupun layak mendapat rawatan percuma, mereka diberi rawatan yang
tidak diperlukan dan diberi ubat yang mahal tetapi hanya memburukkan lagi
keadaan mereka. New Delhi juga dilihat mengabaikan ramai mangsa dengan
menghentikan semua bentuk penyelidikan gas beracun tatkala pelbagai epidemik
masalah kesihatan akibat keracunan ini timbul dengan banyak.

Diabaikan
oleh orang yang sepatutnya membantu dan menjaga mereka, mereka membuka klinik
sendiri. Pada tahun 1994, mereka melancarkan kempen kutipan dana melalui akhbar
The Guardian untuk membeli bangunan, membeli peralatan, mengupah pekerja dan
mendapatkan latihan perubatan. Hasilnya pada tahun 1996, Klinik Sambhavna
dibuka kepada umum di mana mereka menawarkan rawatan yang menggabungkan
pendekatan moden dan Ayurveda. Semua kos dari rawatan hingga rundingan adalah
percuma.

Bagaimanapun,
permainan tarik tali ini tidak terhenti di situ saja. Selepas insiden pada
tahun 1984, Union Carbide tidak berminat memindahkan semua gas beracun miliknya
atau menanggalkan semua komponen kilang mereka. Akibatnya, ia sebenarnya
mencemarkan tanah dan air terutama sumber air penduduk. Dan perkara ini
diketahui Union Carbide menerusi satu memo yang didapatkan melalui mahkamah
Amerika pada tahun 1989. Menurut memo dalaman syarikat, sampel air dan tanah
kilang amat tercemar sehinggakan bila ikan didedahkan kepada sampel air, ikan
tersebut mati dengan pantas. Tiada sebarang amaran dinyatakan kepada kerajaan
negeri dan New Delhi sekaligus mengakibatkan ramai penduduk terjejas teruk
termasuk mengalami kecacatan kekal. Jadi, faham kan mengapa saya gelar kumpulan
eksekutif syarikat ini ialah kumpulan eksekutif setan?

Jika
anda rasa ketidakadilan ini boleh diimbangi oleh pihak kerajaan, anda silap.
Hakikatnya selepas dipilih sebagai Ketua Menteri Madhya Pradesh, Babulal Gaur
dilihat langsung tidak berminat memperjuangkan nasib penduduk. Buktinya setahun
selepas dipilih pada tahun 2004, penduduk yang bimbang akan nasib mereka
mengadu ke pejabat kerajaan. Tetapi apa mereka dapat? Mereka bukan saja tidak
dilayan tetapi juga dipukul teruk oleh pasukan keselamatan. Dan bila ditanya
sama ada pencemaran air akibat tinggalan Union Carbide benar-benar berlaku, Gaur
memberi jaminan air tersebut dianggap selamat.

Tetapi
tanpa pengetahuan ramai, parti yang diwakili Gaur iaitu BJP mendapat sejumlah
besar derma politik oleh syarikat induk Union Carbide, Dow. Ini merupakan
sebahagian daripada rancangan mereka ketika itu untuk memaksa pentadbiran
Perdana Menteri India Dr Manmohan Singh untuk melepaskan mereka dari apa yang
berlaku di Bhopal. Dan tidak mengejutkan sekiranya trend ini diteruskan
sehinggalah pilihan raya India pada April ini, sebarang bentuk keadilan untuk
mangsa yang terlibat akan terus dihalang oleh unsur korupsi dan ketamakan
manusia berhati batu.

SUMBER

1.
Withnall, Adam. (2019). The Independent. Bhopal gas leak: 30 years later and
after nearly 600,000 were poisoned, victims still wait for justice. https://www.independent.co.uk/news/world/asia/bhopal-gas-leak-anniversary-poison-deaths-compensation-union-carbide-dow-chemical-a8780126.html

2.
Sinha, Indra. (2009). The Guardian. Bhopal: 25 years of prison. https://www.theguardian.com/environment/2009/dec/04/bhopal-25-years-indra-sinha

3.
The Week. (2019). Bhopal disaster 35 years on: what happened? https://www.theweek.co.uk/99635/bhopal-disaster-35-years-on-what-happened


Panglima Kesultanan Delhi Yang Dipadamkan Dari Sejarah

Tidak banyak maklumat yang dapat diperoleh tentang kehidupan awal seorang tokoh yang jarang didengari namanya ini, beliau adalah seorang panglima dari Kesultanan Delhi yang dikenali sebagai Malik Hizabruddin ‘Zafar Khan’.

Kesukaran mencari maklumat terperinci dalam bahasa Inggeris adalah berikutan dakwaan sejarawan bahawa namanya telah dipadam terus dari sejarah India dan terdapat beberapa figura sejarah politik lain dengan nama gelaran yang serupa iaitu “Zafar Khan”.

Menurut penulis kronikel abad ke-15, Yahya Ibn Ahmed Sirhindi, nama asli Zafar Khan adalah Yusuf, dan dia merupakan anak kepada adik perempuan Alauddin Khilji, pemerintah teragung Kesultanan Delhi. Namun berdasarkan catatan kronikel abad ke-16 oleh Abd al-Qadir Bada’uni, beliau memanggilnya sebagai Badruddin dan bukan Hizabruddin. Kini dia terus dikenali dengan nama gelarannya, Zafar Khan.

(Jangan keliru dengan Zafar Khan yang lain kerana dalam sejarah Islam di India terdapat beberapa orang lagi tokoh dari sekecil-kecil hamba hinggalah sebesar-besar Sultan yang memiliki gelaran Zafar Khan)

Zafar Khan telah memimpin pasukan tentera Sultan Alauddin Khilji semenjak Alauddin belum menaiki takhta sebagai Sultan Delhi lagi. Selepas Alauddin membun*h bapa saudaranya, Jalal-ud-din Khilji yang juga merupakan pemerintah terdahulu di Kara, Zafar Khan mengetuai salah satu daripada dua kontinjen Alauddin mara ke Delhi.

Kontinjen pertama diketuai oleh Alauddin dan Nusrat Khan;  Zafar Khan mengetuai kontinjen kedua yang tiba di Delhi melalui Koil (Aligarh moden).

Selepas mengambil alih takhta di Delhi, Alauddin Khilji melantik Zafar Khan sebagai Ariz-i-Mumalik (Menteri Per*ng).

Selaku pembantu Alauddin sejak tempoh terakhirnya sebagai gabenor Kara, Zafar Khan mengetuai sebahagian besar tentera Alauddin dari Kara ke Delhi selepas Alauddin membun*h Jalaluddin sebelum itu pada tahun 1296.

Turut bersama beliau adalah adik Sultan Alauddin, Almas Beg atau lebih dikenali dengan gelaran Ulugh Khan (yang ini pun jangan keliru dengan Ulugh Beg atau Muhammad Tughluq sebab Ulugh Khan juga adalah gelaran khas), dia mengetuai tentera yang menceroboh Multan bagi menghapuskan saki baki anggota keluarga Jalaluddin Khilji yang masih hidup.

Zafar Khan, bersama Ulugh Khan, turut mengetuai tentera Delhi yang berjaya menundukkan pencerobohan Mongol Chagatai di Jaran Manjur pada tahun 1298. Setelah melepasi tahun itu, Alauddin mengirim Zafar Khan untuk menawan semula Sivistan, yang telah diduduki oleh penceroboh Mongol.

Zafar Khan mengalahkan penceroboh dengan memperolehi kemenangan besar, dan membawa pemimpin dan panglima musuh ke Delhi sebagai tawanan per*ng.

Pada tahun 1299, dia terbun*h dalam Pertemp*ran Kili melawan penceroboh Mongol yang diketuai oleh Qutlugh Khwaja. Sebelum terbun*h, dia masih berupaya meninggalkan kesan yang parah terhadap Mongol, angka k*rban lebih tinggi di pihak Mongol akibat ser*ngan Zafar Khan, lalu ia menjadi salah satu faktor penting dalam pengunduran Mongol yang berikutnya.

Namun malangnya, legasi Zafar Khan tidak pernah diiktiraf dalam kronikel sejarah Kesultanan Delhi, kerana tindakan terakhirnya itu tidak mematuhi perintah Alauddin Khilji dengan membuat keputusan sendiri menyer*ng Mongol semasa pertemp*ran.

Walau bagaimana pun kita akan membaca sedikit sebanyak kisah-kisah kegemilangan panglima Kesultanan Delhi yang tidak dihargai ini memandangkan agak jarang nama beliau disebutkan dalam lipatan sejarah. Kita mulakan dengan penglibatan beliau dalam kempen-kempen meluaskan pengaruh Sultan Alauddin Khilji dan penentangan terhadap Mongol.

PENGEPUNGAN MULTAN

Pada November 1296, pemerintah Kesultanan Delhi yang baru menaiki takhta, Sultan Alauddin Khalji melancarkan satu ekspedisi untuk menakl*ki Multan. Tujuannya adalah untuk menghapuskan sepenuhnya saki baki anggota keluarga bekas pemerintah Delhi, Jalal-ud-din Khilji yang masih hidup. Jalal-ud-din juga merupakan bapa saudara kepada Alauddin.

Walaupun Jalal-ud-din Khilji telah dibun*h dalam perebutan takhta Kesultanan Delhi itu. Namun wilayah Multan masih diperintah oleh putera sulungnya iaitu Arkali Khan.

Dua panglima Alauddin, Ulugh Khan dan Zafar Khan mengepung Multan selama dua bulan. Mereka berjaya menguasai kubu kota setelah beberapa pegawai Arkali Khan membelot ke pihak mereka. Anggota keluarga Jalal-ud-din yang masih hidup dipenjara, beberapa orang dari mereka samada dicacatkan atau dibun*h.

Ketika itu Alauddin tidak memimpin ekspedisi ke Multan, kerana beliau perlu untuk kekal berada di Delhi bagi mengawal takhta yang baru didudukinya. Bala tentera yang diketuai oleh Ulugh Khan dan Zafar Khan ke Multan pada bulan November 1296 berjumlah kira-kira 30,000-40,000 orang tentera, melakukan kepungan setelah tiba ke kota tersebut.

Arkali Khan telah menjangkakan pencerobohan Alauddin, dan bersiap sedia untuk menghadapi pengepungan. Walau bagaimanapun, selepas dua bulan dikepung, kotwal (komander kubu) dan beberapa pemimpin masyarakat mulai yakin bahawa pasukan Alauddin akhirnya akan menang. Oleh itu, mereka memutuskan untuk mengkhianati Arkali Khan, dan pergi menyertai pasukan Alauddin.

Arkali Khan yang kecewa dengan pengkhianatan itu kemudian memohon bantuan Sheikh Ruknuddin, yang bertanggungjawab mengatur gencatan senjata antara pihak-pihak yang berper*ng.

Sheikh Ruknuddin membawa Arkali Khan dan adiknya Ruqnuddin Ibrahim ke kem Ulugh Khan. Ulugh Khan dan Zafar Khan menyambut kunjungan mereka dengan hormat. Atas permintaan Sheikh Ruknuddin, panglima Alauddin Khilji itu berjanji tidak akan menganiaya pihak yang kalah.

Walau bagaimanapun, mereka sebaliknya tidak menepati janji mereka selepas menduduki Multan. Keluarga Jalal-ud-din dan setiap golongan bangsawan yang menyokong mereka semuanya dipenjarakan.

PERTEMP*RAN JARAN-MANJUR

Pada musim sejuk 1297-98, Chagatai Duwa, pemerintah Mongol di Chagatai Khanate, melancarkan ekspedisi memer*ngi Kesultanan Delhi. Tentera Mongol dipimpin oleh Kadar Noyan, menjarah wilayah Punjab, kemudian menuju ke Kasur.

Menurut penulis dan pemikir politik Kesultanan Delhi, Ziauddin Barani, Alauddin juga menghantar Ulugh Khan dan Zafar Khan untuk memantau ser*ngan Mongol.

Pencatat rekod rasmi Alauddin Khilji, Amir Khusrau memadamkan nama Zafar Khan, tetapi Barani mungkin betul. Berikutan nama Zafar Khan tidak dimasukkan ke dalam kronikel rasmi dinasti itu kerana Alauddin dikatakan marah dengan ketidakpatuhan Zafar Khan semasa Pertemp*ran Kili walaupun Zafar Khan sendiri terk*rban.

Berbalik pada ser*ngan Mongol, tentera Delhi berjaya menewaskan Mongol pada 6 Februari 1298 di Jaran-Manjur, sebuah tempat yang terletak di tebing Sungai Sutlej. Menurut Amir Khusrau, seramai 20,000 orang tentera Mongol terbun*h dalam pertemp*ran itu.

PENGEPUNGAN SIVISTAN

Zafar Khan kemudiannya berkhidmat untuk Alauddin sebagai gabenor Samana di wilayah Punjab. Pada tahun 1298-99, sepasukan tentera Mongol yang menjadi pelarian Neguderi diketuai oleh Saldi menyer*ng Sindh dan menduduki kubu Sivistan. Peristiwa ini dikenali sebagai Pencerobohan Mongol ke atas Sindh.

Pada saat genting ini, secara kebetulan sebahagian besar tentera Alauddin telah dipindahkan ke Gujarat di bawah Ulugh Khan dan Nusrat Khan. Dalam ketiadaan mereka, Alauddin menghantar Zafar Khan untuk menawan semula Sivistan dari Mongol.

Walaupun dihujani tembakan anak panah dari Mongol dan tidak membawa sebarang jentera pemusnah kubu, tentera Zafar Khan berjaya menawan kembali kubu tersebut hanya dengan menggunakan senjata jarak dekat seperti kapak, pedang, lembing, dan tombak. Zafar Khan menangkap Saldi dan askar-askar Mongol yang lain untuk dibawa ke Delhi sebagai tahanan. Zafar Khan kemudian diamanahkan untuk mengawal Sivistan.

Kemenangan itu meningkatkan reputasi Zafar Khan sebagai panglima yang cemerlang. Menurut dakwaan Ziauddin Barani, Alauddin Khilji pernah terfikir untuk memulakan kultus atau ‘agama’ baru seperti Islam yang lahir selepas Nabi Muhammad SAW diutuskan Allah SWT.

Beliau membandingkan empat panglimanya yang berani dan setia (Alp Khan, Nusrat Khan, Ulugh Khan, dan Zafar Khan) dengan para sahabat Nabi ketika zaman Khilafah Rashidun iaitu Abu Bakar, Umar, Uthman, dan Ali. Namun dakwaan ini disanggah oleh sejarawan India, Banarsi Prasad Saksena.

Barani juga menyatakan bahawa kejayaan Zafar Khan di Sivistan membuatkan Alauddin dan adiknya Ulugh Khan tidak senang duduk. Menurut Barani lagi, Alauddin bercadang untuk menghantar Zafar Khan jauh dari Delhi dengan memerintahkannya untuk menakl*ki dan mengawal Bengal.

Barani juga mendakwa bahawa Alauddin dan Ulugh Khan membuat perancangan untuk membutakan atau meracuni Zafar Khan. Banarsi Prasad Saksena turut meragui kebenaran dakwaan Barani ini.

PERTEMP*RAN KILI

Pada tahun 1299, tentera Mongol Chagatai Khanate, yang diketuai oleh putera Qutlugh Khwaja, menceroboh dan menyer*ng India. Sebagai gabenor Samana, Zafar Khan cuba mencabar mereka untuk bertemp*r ketika mereka melintasi Punjab, tetapi Qutlugh Khwaja menolak tawaran itu dengan alasan bahawa “raja hanya akan bertarung dengan raja”. Beliau memberitahu Zafar Khan supaya bertemp*r di bawah panji Sultan Alauddin Khilji di Delhi.

Mongol mendirikan kem di Kili yang tidak jauh dari Delhi, dan Alauddin secara peribadi mengetuai pasukan tentera bagi menentang pencerobohan Mongol. Manakala Zafar Khan ditugaskan mengetuai sayap kanan tentera Delhi, yang dibantu oleh para pahlawan Hindu. Beliau adalah salah seorang daripada lima ketua kontinjen pasukan tentera Delhi; empat lagi ialah Nusrat Khan, Akat Khan, Ulugh Khan, dan Alauddin Khilji sendiri.

Strategi Alauddin adalah untuk melengah-lengahkan pertemp*ran, kerana dia mengharapkan ketibaan bala bantuan tentera kerajaan kecil dari wilayah-wilayah dibawah pemerintahannya yang terdekat, dan berharap supaya kekurangan bekalan dan sumber makanan akan memaksa pasukan Mongol untuk berundur dengan sendirinya.

Dia memerintahkan para panglimanya supaya tidak bertindak tanpa perintahnya, akan tetapi Zafar Khan telah melanggar arahan ini, beliau bertindak menyer*ng salah satu kontinjen Mongol.

Seperti biasa, Mongol mempraktikkan strategi lazim mereka iaitu berpura-pura berundur bagi mengumpan Zafar Khan dan pasukan berkudanya supaya terpicu lalu mengejar mereka hingga ke satu lokasi terpencil.

Setelah jauh mereka mengejar, Zafar Khan baru menyedari bahawa unit infantrinya telah jauh ditinggalkan di belakang, dan dia hanya tinggal bersama-sama 1,000 penunggang kuda yang masih ada. Kontinjen Mongol yang lain telah menyekat laluan kembali mereka ke kem di Delhi.

Memahami bahawa diri mereka dalam keadaan yang tersepit, Zafar Khan dan rakan-rakannya memutuskan bahawa adalah mustahil untuk kembali ke kem Delhi, dan jika berjaya sekali pun, Alauddin Khilji tetap akan menghukum mereka kerana ketidakpatuhan dan tindakan melarikan diri adalah tindakan pengecut.

Oleh itu, mereka memutuskan untuk mati berjuang. Menurut Tarikh-i-Firuz Shahi tulisan Ziauddin Barani, Qutlugh Khwaja pernah menawarkan peluang kepada Zafar Khan agar menyerah diri, dengan menjanjikan kedudukan yang lebih tinggi dalam pentadbiran Chagatai Khanate, lebih tinggi daripada yang sedang dijawatnya di pentadbiran Delhi.

Tetapi Zafar Khan menolak tawaran ini, malahan semakin lantang mencabar Qutlugh Khwaja untuk bertemp*r.

Kronikel abad ke-14, kitab Isami menyatakan Zafar Khan dan para sahabat seperjuangannya berjaya membun*h 5,000 orang Mongol, dan hanya kehilangan 800 pejuang.

Kemudian, Zafar Khan melakukan ser*ngan terakhirnya dan terus berjuang bersama baki 200 tenteranya yang masih hidup. Selepas kudanya terbun*h, dia meneruskan pertarungan di atas tanah secara jarak dekat dengan seorang komander Mongol bernama Hijlak. Namun akhirnya Zafar Khan m*ut dibun*h oleh tembakan anak panah yang melepasi perisai dan menusuk ke jantungnya.

Mongol akhirnya memutuskan untuk berundur selepas dua hari, tanpa sebarang tindakan susulan di medan per*ng. Barani menyatakan bahawa pihak Mongol berundur kerana kesan trauma yang berpunca dari keganasan ser*ngan Zafar Khan di kalangan askar mereka.

Menurut beliau, setiap kali kuda mereka enggan minum air, orang Mongol akan bertanya kepada kuda mereka :

“Adakah kamu ternampak Zafar Khan??”.

Namun punca sebenar pengunduran tentera Mongol dikatakan kerana Qutlugh Khwaja mengalami kecederaan yang parah ketika bertemp*r. Kemaraan Mongol berakhir setelah berkali-kali cubaan menakl*k Kesultanan Delhi namun berkali-kali juga mereka ditewaskan oleh pasukan tentera Alauddin Khilji.

LEGASI HIZABRUDDIN ZAFAR KHAN

Walaupun Zafar Khan terbun*h dalam pertemp*ran, Alauddin lebih kecewa dengan hakikat bahawa Zafar Khan telah melanggar perintah diraja. Bahkan tiada seorang pun dalam pentadbiran Kesultanan Delhi yang memuji-muji keberanian dan peng*rbanan Zafar Khan; Sebaliknya, Alauddin berterusan mengecam akan kebodohan dan ketidakpatuhannya.

Nama Zafar Khan dipadamkan sama sekali dari kronikel diraja yang ditulis pada zaman pemerintahan Alauddin Khilji. Sebagai contoh, Khazainul Futuh hasil tulisan Amir Khusrau langsung tidak menyebut tentang Zafar Khan.

Semasa menceritakan kejayaan militari yang dicapai semasa pemerintahan Alauddin, Khusrau menghilangkan sepenuhnya kisah gemilang Pengepungan Sivistan yang menaikkan reputasi Zafar Khan sebagai panglima.

Walau bagaimanapun, kisah pertemp*ran itu ditulis semula oleh penulis kronologi yang terkemudian seperti Ziauddin Barani, Isami dan Firishta.

Pada tahun 1301, ketika Alauddin Khilji berada di Ranthambore, sekumpulan pengikut Zafar Khan membantu pegawainya Malik Hamiduddin mengekang pemberontakan Haji Maula di Delhi.

Selepas kemangkatan Alauddin, anaknya, Qutb-ud-din Mubarak Shah mengurniakan gelaran ‘Zafar Khan’ kepada Malik Dinar, seorang bekas hamba India yang ketika itu berkhidmat sebagai ketua kesatria bergajah (Shihna-yi pil) di bawah pegawai Alauddin Khilji yang paling kontroversi bernama Malik Kafur.

RUJUKAN:

A R Fuller (1869). “Translations from the Tarikh-i-Firuz Shahi”. Journal of the Asiatic Society of Bengal. XXXVIII (IV)

History of the Khaljis (1290-1320) – Kishori Saran Lal (mula dari bab Battle Of Sivistan)